text:
KUCHEZGA NA MUNTHU
Chifukwa Wuli Tikwenera Kuŵazga Baibolo?
Musi umu, muwonenge umo Ŵakaboni ŵa Yehova ŵakuzgolera mafumbo agho ŵanthu ŵakuŵafumba. Titore kuti a Gondwe awo Mbakaboni ŵa Yehova ŵiza kwa a Ndovi.
BAIBOLO LIKULONGOSORA MAKORA MBIRI
A Ndovi: Nangauli mwafika kweni ine nkhuvitemwa yayi vyachisopa.
A Gondwe: Nawonga kupulika maghanoghano ghinu. Kweni chakwamba timanyane dankha, ine ndine Gondwe. Imwe ke?
A Ndovi: Ndine Ndovi.
A Gondwe: Nawonga kuti tasangana.
A Ndovi: Yewo.
A Gondwe: Nili na fumbo, kasi mukakulira mu banja la kutemwa kusopa?
A Ndovi: Enya. Kweni nkhaleka vyachisopa nati naluta ku koleji.
A Gondwe: Oho. Kasi ku koleji mukasambiranga vichi?
A Ndovi: Social studies na history (mbiri). Kweni nkhatemwanga chomene history chifukwa yikulongosora umo taŵanthu tikaŵirako.
A Gondwe: Mbiri njakukondweska nadi. Nakuti Baibolo likulongosora makora mbiri. Kasi muli kusambirapo mbiri mu Baibolo?
A Ndovi: Yayi. Nkhumanya kuti ni buku liwemi, kweni nkhumanya yayi kuti Baibolo ni buku la mbiri.
A Gondwe: Nawonga mwaniphalira maghanoghano ghinu. Kasi muli na nyengo kuti nimulongorani ukaboni wakuti Baibolo likuneneska pa nkhani ya mbiri?
A Ndovi: Enya, nangauli nilije Baibolo.
A Gondwe: Palije suzgo. Tingaŵazga mu Baibolo lane. Ukaboni wakwamba uli pa 1 Midauko 29:26, 27. Pakuti: ‘Ntheura ndimo Davide mwana wa Jese wakawusira pachanya pa Israyeli yose. Nyengo ya kuwusa kwake pa Israyeli yikaŵa vyaka 40; vyaka 7 wakawusa mu Heburoni, vyaka 33 mu Yerusalemu.’
A Ndovi: So mwamanya wuli kuti Baibolo likuneneska apa?
A Gondwe: Fumbo liwemi. Nyengo yinyake ŵanji ŵakakayikiranga usange Davide wakaŵako nadi.
A Ndovi: Chifukwa wuli?
A Gondwe: Kumasinda uku, padera pa Baibolo pakaŵavyaso ukaboni wakuti Davide wakaŵako nadi. Ntheura, mu 1993, ŵanthu ŵanyake ŵakufukura vinthu vyapasi ŵakasanga libwe lakale ilo pakalembeka mazgu ghakuti “Nyumba ya Davide.”
A Ndovi: Nadi?
A Gondwe: Enya. Nakuti pakaŵaso munthu munyake uyo ŵakakayikira usange nayo wakaŵako. Munthu uyu ni Pontiyo Pilato uyo wakalamuliranga mu nyengo ya Yesu ndipo wakuzunulika mu Baibolo pa Luka 3:1. Mungaŵazga?
A Ndovi: Enya. Pakuti: ‘Apo Pontiyo Pilato wakaŵa kazembe wa Yudeya, ndipo Herode wakaŵa muwusi wa chigaŵa cha Galileya.’
A Gondwe: Nawonga. Ŵanthu ŵanyake ŵakusambira ŵakakayikanga usange Pontiyo Pilato wakaŵako nadi. Kweni pakati pajumpha vyaka 50, ŵakasanga libwe ku Middle East ilo pakajobeka zina lake.
A Ndovi: Mmm. Nindapulikepo ivyo.
A Gondwe: Nadi? Kweni ndimo viliri.
A Ndovi: Ine Baibolo nkhulitemwa. Nangauli likulongosora makora mbiri, kweni nkhukayika usange lingatovwira mazuŵa ghano.
BAIBOLO NI BUKU LAKALE, KWENI NDAKOVWIRA NANGA NI SONO
A Gondwe: Ŵanthu ŵanandi ndimo ŵakughanaghanira. Kweni ine nkhuwona mwakupambanako. Chifukwa ntchakuti kwamba kale, ivyo tikukhumba pa umoyo vindasinthepo. Mwachiyelezgero, tose tikukhumbikwira chakurya, vyakuvwara, na pakugona. Kweniso tikukhumba kuti tichezgenge na ŵanyithu na kuŵa na banja lakukondwa. Asi vinthu ivi ni vyakuzirwa?
A Ndovi: Enya.
A Gondwe: Baibolo lingatovwira pa vigaŵa vyose ivi. Lekani tingati ni buku lakale, kweni ndakovwira nanga ni sono.
A Ndovi: Mukung’anamurachi?
A Gondwe: Lekani nilongosore nthe: Mu Baibolo muli fundo izo zingatovwira mazuŵa ghano, nga umo zikaŵira zakovwira mu nyengo yakale.
Baibolo liliso na fundo izo zingatovwira mazuŵa ghano, nga umo zikaŵira zakovwira mu nyengo yakale
A Ndovi: Zingatovwira munthowa wuli?
A Gondwe: Muli fundo zakovwira nga umo tingachitira mwakwenelera na ndalama, umo tingaŵira ŵakukondwa mu banja, kweniso umo tingakhalira makora na ŵanyithu. Baibolo lili nga ni mapu agho ghangatifiska uko tikuluta. Namwe mungazomerezga kuti mazuŵa ghano ntchakusuzga kuti mwanalume walongozge makora banja lake.
A Ndovi: Mwaneneska. Chifukwa ine na muwoli wane tamara pafupifupi chaka sono, kweni ni nyengo zose yayi apo tikukolerana.
A Gondwe: Mbunenesko. Kweni Baibolo lili na fundo zipusu izo zingatovwira pa nkhani iyi. Tiyeni tiwone Ŵaefeso chaputara 5. Tiŵazge vesi 22, 23, na 28. Para mungatemwa, mungaŵazga.
A Ndovi: Oho. Pakuti: “Ŵawoli ŵajilambikenge ku ŵafumu ŵawo nga nkhu Fumu, pakuti mfumu ni mutu wa muwoli wake, umo Khristu nayo waliri mutu wa mpingo, pakuŵa mponoski wa thupi ili.” Vesi 28 likuti: “Ntheura pera ŵafumu ŵatemwenge ŵawoli ŵawo nga ni mathupi ghawo. Uyo wakutemwa muwoli wake wakujitemwa iyomwene.”
A Gondwe: Tawonga, mwaŵazga makora. Kasi imwe mukuwona kuti wose mu banja ŵangaŵa ŵakukondwa para ŵangalondezga ulongozgi uwu?
A Ndovi: Enya. Kweni nkhani yagona pa kuchita.
A Gondwe: Mwaneneska. Kweni mu chaputala 5 chenechichi, vesi linyake likuti tiŵenge ŵamahara. * Kuti ŵanthu awo ŵali paubwezi ŵakolerane, ŵakwenera kuyezgayezga kuti ŵawonenge vinthu mwakwenelera. Ine na muwoli wane tawona kuti Baibolo latovwira chomene pa nkhani iyi.
A Ndovi: Apa vikupulikikwa.
A Gondwe: Ŵakaboni ŵa Yehova ŵali na Webusayiti iyo pali fundo ziwemi izo zingawovwira banja. Para muli na nyengo, ningamulongoranipo zichoko waka.
A Ndovi: Mbwe nilongorani.
A Gondwe: Oho. Adiresi ya ŵakaboni ŵa Yehova ni www.jw.org. Peji lakwamba ni ili.
A Ndovi: Ee pali vithuzi vyakutowa!
A Gondwe: Vithuzi ivi vikulongora ivyo Ŵakaboni ŵa Yehova ŵakuchita pa charu chose. Kweni ise tikukhumba apa. Pa chigaŵa chakuti “Vyakovwira Ŵamunthengwa na Ŵapapi.” Pasi pa kamutu aka, paliso nkhani zinandi zakupambanapambana. Yilipo iyo yamukondweskani apa?
A Ndovi: Enya. “Umo Mungamazgira Masuzgo mu Banja linu.” Nkhuwona kuti yinganovwira.
A Gondwe: Nkhani iyi yikulongosora nthowa zinayi zakumazgira masuzgo. Kasi mungaŵazga ndime iyi?
A Ndovi: Enya. Yikuti: “Nga umo mtima na maphapu vikovwilira kuti ndopa zigwire ntchito mu thupi, chitemwa na ntchindi vikukhumbikwa kuti muyowoyeskanenge makora mu nthengwa.” Mmm, apa ŵalongosora makora.
A Gondwe: Tawonga mwaŵazga makora. Pali lemba ilo ŵati tiŵazge. Mungadofya penepapo kuti tiŵazge.
A Ndovi: Oho, naliwona. Ŵaefeso 5:33. Likuti: ‘Ndipouli, namwe waliyose payekha watemwenge muwoli wake umo wakujitemwera yekha, ndipo muwoli nayo wachindikenge chomene mfumu wake.’
A Gondwe: Kasi mwawona apo pali fundo? Waliyose wakwenera kuchita chigaŵa chake.
A Ndovi: Mukung’anamura vichi?
A Gondwe: Mwanalume wakukhumba kuti muwoli wake wamuchindikenge ndipo mwanakazi nayo wakukhumba kuti mfumu wake wamutemwenge. Asi nthena?
A Ndovi: Apo nadi.
A Gondwe: Usange mwanalume wakutemwa muwoli wake, kasi chingaŵa chipusu kuti muwoli nayo wachindikenge mfumu wake?
A Ndovi: Apa mbwe wamuchindikenge.
A Gondwe: Nangauli vesi ilo taŵazga likalembeka vyaka 2000 ivyo vyajumpha, kweni pali ulongozgi uwo wose mu banja ŵakwenera kulondezga. Mwakumbuka chiyelezgero cha mtima na maphapu?
A Ndovi: Sono nawona kuti mu Baibolo muli fundo zakovwira.
A Gondwe: Nakondwa kupulika mazgu agho a Ndovi. Nkhukhumba kuti tizakasanganeso kuti nizakapulike maghanoghano ghinu pa chigaŵa chakuti “Nthowa Zinayi za Umo Mungamazgira Masuzgo.” Nkhani iyi yili penepapa pa Webusayiti. *
A Ndovi: Ipo tamuwonera lumoza na muwoli wane.
Kasi muli na fumbo lakukhwaskana na Baibolo ilo likumuzizikani? Kasi vilipo vinthu vinyake ivyo Ŵakaboni ŵa Yehova ŵakugomezga, kweni imwe mukuvipulikiska yayi? Usange ni nthena, fumbani yumoza wa Ŵakaboni ŵa Yehova para mwakumana nayo. Wazamukondwa chomene kumuzgorani
^ ndime 43 Wonani Ŵaefeso 5:17.
^ ndime 63 Para mukukhumba kumanya vinandi, wonani chipaturo 14 mu buku la Kasi Baibolo Likusambizgaci Comenecomene? Lakupharazgika na Ŵakaboni ŵa Yehova.
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


c: text/html

text:
FUMBO 6
Kasi Baibolo Likayowoyachi vya Mesiya?
IVYO LIKAYOWOYA
“Iwe, Betelehemu Efurata, . . . mwa iwe muzamufuma uyo wazamuŵa muwusi wa Israyeli.”
KUFISKIKA KWAKE
“Yesu wakati wababika mu Betelehemu wa Yudeya mu mazuŵa gha Themba Herode, wonani! ŵakumanya vya nyenyezi ŵakumafumiro gha dazi ŵakiza ku Yerusalemu.”
IVYO LIKAYOWOYA
“Ŵakugaŵana malaya ghane, ŵakuchita mphenduzga pa chakuvwara chane.”
KUFISKIKA KWAKE
“Sono ŵasilikari ŵakati ŵamukhoma Yesu pa khuni, ŵakatora malaya ghake ghakuwaro na kughagaŵa panayi . . . Ŵakatoraso laya lake lamukati, kweni laya ili likaŵa lambura musono, pakuti likalukika kufuma pachanya m’paka musi. Ntheura ŵakadumbiskana kuti: ‘Tingalipaluranga yayi, kweni tiyeni tichite mphenduzga kuti tiwone uyo liŵenge lake.’”
IVYO LIKAYOWOYA
“Wakusunga viwangwa vyake vyose. Palije na chimoza icho chaphyokapo.”
KUFISKIKA KWAKE
“Ŵati ŵafika pa Yesu, ŵakawona kuti wafwa kale ntheura ŵakaphyora chara malundi ghake.”
IVYO LIKAYOWOYA
“Wakalasika chifukwa cha maubudi ghithu.”
KUFISKIKA KWAKE
“Yumoza wa ŵasilikari wakamuvotora mu mbambo na mkondo, ndipo nyengo yeneyiyo ndopa na maji vikafuma.”
IVYO LIKAYOWOYA
“Ŵakanipa malipiro ghane, masiliva 30.”
KUFISKIKA KWAKE
“Yumoza wa ŵasambiri 12, uyo wakachemekanga Yudasi Isikariyoti, wakaluta ku ŵalara ŵa ŵasembe, wakati: ‘Kasi munipenge vichi kuti nimupeleke kwa imwe?’ Ŵakapangana nayo ndalama 30 zasiliva.”

robotstxt: allowed

filter: keep


text: 3 Soka ku msumba wakuthiska ndopa!Ngwakuzura na upusikizgi na uchigeŵenga.Nyengo zose ukuphanga vinthu vyaŵene.2 Kukupulikikwa chiwawa cha chikoti na chiwawa cha makhwiro,Bundi la hachi na mudidi wa gileta.3 Wakukwera pa hachi, lupanga lwakumwetuka, na mkondo wakunyezimira,Ŵakukomeka ŵanandi, viwunjiko* vya vitanda,Pali vitanda vyambura mapendeko.Ŵakukhuŵara mu vitanda.4 Ivi ntchifukwa cha milimo yinandi yauhule iyo hule likuchita,Ndakutowa ndiposo ndakukopa, ni mwanakazi wakuchita vyamasalamusi,Iyo wakukora mitundu na uhule wake, ndipo mbumba wakuzikora na masalamusi ghake.5 Yehova wa mawumba wakuti: “Wona, nkhukuwukira,*+Siketi yako nizamuyikwezulira pachanya pa chisko chako,Nizamutuma mitundu kuti yiwone nkhule yako,Na maufumu kuti ghawone soni zako.6 Nizamukuponyera vinthu vyakuseluska,Na kukuzgora wakunyozeka,Nizamukuzgora chakusekeska.+7 Waliyose uyo wakukuwona wazamukuchimbira+ na kuyowoya kuti:‘Nineve wapasuka!Ni njani wamulilirenge?’Namuŵasanga nkhu ŵakukusanguluska?8 Kasi ndiwe muwemi kuluska No-amoni,*+ uyo wakakhala mumphepete mwa migelo* ya Nayelo?+Maji ghakamuzingilizga,Usambazi wake ukaŵa nyanja, ndipo linga lake likaŵa nyanja.9 Etiyopiya ndiyo wakaŵa nkhongono zake zambura chigoti, kweniso Eguputo,Puti+ na Ŵalibiya ndiwo ŵakakovwiranga.+10 Kweni nayo wakazgoka muzga,Wakatolekera ku wuzga.+Ŵana ŵake nawo ŵakatekenyulika tuchokotuchoko mu makona gha misewu yose.Ŵakachita mphenduzga* pa ŵanalume ŵake ŵakuchindikika,Ndipo ŵanalume ŵake wose ŵakuzirwa ŵakakika na maunyoro.11 Naweso uzamuloŵera,+Uzamuluta kukabisama.Uzamupenja chiphokwero ku mulwani.12 Malinga ghako ghose ghakukhora ghali nga ni makuni gha mikuyu agho ghali na vipambi vyakwamba kucha,Usange ghasunkhunyika, vipambi vikuwira mu mulomo wa ŵakurya.13 Wona! Ŵasilikari ŵako ŵali nga mbanakazi pakati pako.Vipata vya charu chako vizamuŵa pwankhu kujulikira ŵalwani ŵako.Moto uzamunyeska mphingilizgo za vipata vyako.14 Negherathu maji gha mu nyengo iyo uzamuzingilizgika.+Khozga malinga ghako.Njira mu mathipa na kudyaka dongo,Koleska chikomboli cha njerwa.15 Kwenekura nako moto wamukunyeska.Lupanga lwamukudumulira pasi.+Lwamukurya nga umo ŵakuchitira ŵana ŵa zombe.+Wandane nga mbana ŵa zombeEnya, wandane nga ni zombe!16 Wandaniska ŵamalonda ŵako kuluska nyenyezi zakuchanya.Ŵana ŵa zombe ŵakukonkhomora chikumba chawo na kudukira kutali.17 Ŵalinda ŵako ŵali nga ni zombe,Ŵalaraŵalara ŵako ŵali nga ntchiwuru cha zombe.Ŵakukhala mu viŵaya vyamalibwe mu zuŵa lakuzizima,Kweni para dazi laŵala, ŵakudukira kutali,Ndipo palije na yumoza uyo wakumanya uko ŵali.18 Iwe themba la Asiriya, ŵaliska ŵako ŵakusiwa,Ŵakuchindikika ŵako ŵakukhala mu nyumba zawo.Ŵanthu ŵako ŵambininika pa mapiri,Ndipo palije na yumoza wakuŵawunjika pamoza.+19 Soka lako likukata chara.Chilonda chako ntchambura kupora.Wose awo ŵakupulika vya iwe ŵazamukuŵa mawoko ghawo,+Kasi walipo uyo wandasuzgikepo na nkhaza zako zambura kumara?”+


text: 3 Mu chaka cha 15 cha ufumu wa Tiberiyo Kesare, Pontiyo Pilato wakaŵa kazembe wa Yudeya. Herode*+ wakalamuliranga chigaŵa cha Galileya ndipo Filipu mukuru wake wakalamuliranga chigaŵa cha Itureya na Tirakoniti. Lusaniya wakalamuliranga chigaŵa cha Abilene.2 Mu mazuŵa gha mulara wa ŵasembe* Anasi na gha Kayafa,+ mazgu gha Chiuta ghakiza kwa Yohane+ mwana wa Zekariya mu mapopa.+3 Ntheura wakenda mu charu chose cha Yorodani, wakapharazganga kuti ubatizo ntchimanyikwiro cha kung’anamuka mtima kuti zakwananga zigowokereke.+4 Nga umo kuli kulembekera mu buku la mazgu gha ntchimi Yesaya kuti: “Mazgu gha munthu uyo wakuchemerezga mu mapopa, ghakuti: ‘Nozgani nthowa ya Yehova!* Nyoloskani misewu yake.+5 Dambo lililose liwundike, ndipo phiri lililose na tumapiri vikhizgikire pasi. Nthowa zakuzgomba zinyoloke ndipo malo gha mabonkho* ghaŵe skee.6 Ŵanthu wose ŵazamuwona chiponosko cha Chiuta.’”*+7 Ntheura wakamba kuyowoya ku mizinda iyo yikizanga kwa iyo kuti wayibatize, wakati: “Imwe mphapu za vipiri, ni njani wamuchenjezgani kuti muchimbire ku ukali uwo ukwiza?+8 Ntheura pambikani vipambi vyakulongora kuti mwang’anamuka mtima. Lekani kujipusika mu mitima yinu kuti, ‘Tili na dada withu Abrahamu.’ Pakuti nkhumuphalirani kuti Chiuta wangamuwuskira ŵana Abrahamu kufuma mu malibwe agha.9 Mbavi yili kale musi mu makuni. Khuni lililose lambura kupambika vipambi viwemi lidumulikenge na kuponyeka pa moto.”+10 Mizinda yikamufumbanga kuti: “Ipo tichitechi?”11 Yohane wakaŵazgora kuti: “Munthu uyo wali na malaya ghaŵiri* wapeko munthu uyo walije, ndipo uyo wali na vyakurya nayo wachite ntheura pera.”+12 Ŵakusonkheska msonkho nawo ŵakiza kuzakabatizika,+ ndipo ŵakati kwa iyo: “Msambizgi, kasi tichitechi?”13 Wakati kwa iwo: “Mungakhumbanga* kanthu kanyake chara padera pa msonkho wakupimika.”+14 Kweniso ŵasilikari ŵakamufumbanga kuti: “Kasi tichitechi?” Ndipo wakati kwa iwo: “Mungasuzganga munthu chara panji kupusikizgira munthu waliyose,+ kweni mukhorwenge na ivyo mukupika.”*15 Ŵanthu ŵakalindiliranga Khristu ndipo wose mu mitima yawo ŵakayowoyanga vya Yohane kuti: “Kasi uyu wangaŵa kuti ni Khristu?”+16 Yohane wakaŵazgora wose kuti: “Ine nkhumubatizani na maji, kweni uyo wakwiza ngwankhongono kuluska ine, ndipo ine nili wakwenelera yayi kusutura nthambo za vilyato* vyake.+ Iyo wazamumubatizani na mzimu utuŵa ndiposo na moto.+17 Chakuwuluskira chake chili mu woko lake, ndipo wazamuphyera tetete luŵaza lwake lwakupwanthirapo. Wazamulonga tirigu mu nthamba yake, kweni mwelero wazamuwuwotcha na moto wambura kuzimwika.”18 Wakaŵachiskaso munthowa zinandi na kulutilira kupharazga makani ghawemi ku ŵanthu.19 Yohane wakasuska Herode uyo wakalamuliranga chigaŵa cha Galileya, pa nkhani ya Herodiya muwoli wa mukuru wake kweniso pa milimo yose yiheni iyo Herode wakachita.20 Herode wakachitaso chinthu chinyake chiheni: Wakajalira Yohane mu jele.+21 Apo ŵanthu wose ŵakabatizikanga, Yesu nayo wakabatizika.+ Apo wakalombanga, kuchanya kukajulika.+22 Ndipo mzimu utuŵa wakuwoneka nga ni nkhunda ukakhira pa iyo, ndipo mazgu ghakafuma kuchanya ghakati: “Ndiwe Mwana wane wakutemweka, nkhukondwa nawe.”+23 Yesu+ wakamba mulimo wake apo wakaŵa na vyaka 30.+ Ŵanthu ŵakaghanaghananga kuti wakaŵa mwana,wa Yosefe,+mwana wa Heli,24 mwana wa Matati,mwana wa Levi,mwana wa Meleki,mwana wa Yanayi,mwana wa Yosefe,25 mwana wa Matatiya,mwana wa Amosi,mwana wa Nahumu,mwana wa Eseli,mwana wa Nagayi,26 mwana wa Maati,mwana wa Matatiya,mwana wa Semini,mwana wa Yoseke,mwana wa Yoda,27 mwana wa Yowanani,mwana wa Resa,mwana wa Zerubabeli,+mwana wa Salatiyeli,+mwana wa Neri,28 mwana wa Meleki,mwana wa Adi,mwana wa Kosamu,mwana wa Elemadamu,mwana wa Eri,29 mwana wa Yesu,mwana wa Eliyezeri,mwana wa Yorimu,mwana wa Matati,mwana wa Levi,30 mwana wa Simiyoni,mwana wa Yudasi,mwana wa Yosefe,mwana wa Yonamu,mwana wa Eliyakimu,31 mwana wa Meleya,mwana wa Mena,mwana wa Matata,mwana wa Natani,+mwana wa Davide,+32 mwana wa Yese,+mwana wa Obedi,+mwana wa Bowazi,+mwana wa Salimoni,+mwana wa Nashoni,+33 mwana wa Aminadabu,mwana wa Arini,mwana wa Hezironi,mwana wa Perezi,+mwana wa Yuda,+34 mwana wa Yakhobe,+mwana wa Yisake,+mwana wa Abrahamu,+mwana wa Tera,+mwana wa Nahori,+35 mwana wa Sarugi,+mwana wa Rewu,+mwana wa Pelegi,+mwana wa Eberi,+mwana wa Shela,+36 mwana wa Kayinani,mwana wa Aripakishadi,+mwana wa Shemu+,mwana wa Nowa,+mwana wa Lameki,+37 mwana wa Metusela,+mwana wa Enoki,mwana wa Yaredi,+mwana wa Mahalalelu,+mwana wa Kayinani,+38 mwana wa Enoshi,+mwana wa Seti+,mwana wa Adamu,+mwana wa Chiuta.


text:
“Mujisungilire mu Chitemwa cha Chiuta”
Buku ili limovwiraninge kuti mulutilire kulondezga fundo za mu Baibolo na kujisungilira mu chitemwa cha Chiuta.
Kalata Yakufuma ku Wupu Wakulongozga
Wupu Wakulongozga wa Ŵakaboni ŵa Yehova ukuchiska wose awo ŵakutemwa Yehova kuti ŵayezge Yesu uyo Awiske ŵakumutemwanga chomene.
MUTU 1
“Ili Ni Ng’anamuro la Kutemwa Chiuta”
Mu sentesi yimoza pera, Baibolo likulongosora umo mungalongolera kuti mukutemwa Chiuta.
MUTU 2
Kasi Mungasungilira Wuli Njuŵi Yiwemi?
Kasi vingachitika kuŵa na njuŵi yituŵa kweni Chiuta wayiwone kuti njiheni?
MUTU 3
Temwani Awo Chiuta Wakuŵatemwa
Yehova wakusankha uyo wangaŵa mubwezi wake, nase tikwenera kusankha ŵabwezi ŵithu.
MUTU 4
Chifukwa Wuli Tikwenera Kuchindika Ŵamazaza?
Malemba ghakulongora kuti Yehova wakutiphalira nthowa zikuruzikuru zitatu izo tingalongolera kuti tikuchindika ŵamazaza.
MUTU 5
Umo Mungajipatulira ku Charu
Mazgu gha Chiuta ghakutiphalira vinthu vinkhondi ivyo tingalongolera kuti tikujipatura ku charu.
MUTU 6
Umo Tingasankhira Vyakusanguluska Viwemi
Pali mafumbo ghatatu agho ghangamovwirani kusankha makora vyakusanguluska.
MUTU 7
Kasi Mukuzirwiska Umoyo nga Umo Chiuta Wakuchitira?
Kasi tikwenera kuchitaso vichi vinyake padera pa kuleka kukoma munthu?
MUTU 8
Chiuta Wakutemwa Ŵanthu Ŵakutowa
Baibolo lingamovwirani kuti mugege nkharo izo zingapangiska kuti muŵe ŵakufipirwa pamaso pa Chiuta.
MUTU 9
”Chimbirani Uzaghali”
Chaka chilichose, Ŵakhristu ŵanandi ŵakuchita uzaghali. Kasi mungachita wuli kuti mugege chipingo ichi?
MUTU 10
Nthengwa Ntchawanangwa Chakufuma kwa Chiuta Wachitemwa
Kasi munganozgekera wuli nthengwa yiwemi? Usange ndimwe ŵakutora kale panji kutengwa, kasi mungachita wuli kuti nthengwa yinu yileke kumara?
MUTU 11
“Nthengwa Yiŵenge Yakuchindikika”
Para mungajisanda na mafumbo 6, mungakhozga nthengwa yinu.
MUTU 12
Yowoyani “Mazgu Ghawemi Ghakuzenga”
Mazgu ghinu ghakupasura panji ghakuzenga ŵanji. Sambirani kugwiliskira ntchito chawanangwa cha kuyowoya umo Yehova wakakhumbiranga.
MUTU 13
Vikondwelero Ivyo Vikukwiyiska Chiuta
Vikondwelero vinyake ivyo vikuwoneka nga ni vyakukondweska Chiuta, vikumukwiyiska chomene.
MUTU 14
Muŵe Ŵakugomezgeka mu Vinthu Vyose
Tikwenera kuchita dankha chinthu chinyake kuti tiŵe ŵakugomezgeka ku ŵanji.
MUTU 15
Sangwani Chifukwa cha Kulimbikira Ntchito
Mazgoro gha mafumbo ghankhondi ghakuzirwa ghangamovwirani kuwona usange ntchito njakwenelera panji yayi.
MUTU 16
Suskani Dyabulosi na Mauryarya Ghake
Tikumanya kuti Satana wali na nkhongono, ndipouli tikupharazga vya nkhongono zake yayi. Chifukwa wuli?
MUTU 17
“Jizengani pa Chipulikano Chinu Chituŵa Nkhanira”
Pali vinthu vitatu ivyo vingamovwirani kuti mukhozge chipulikano chinu. Para mwakhozga chipulikano chinu mungajisungilira mu chitemwa cha Chiuta.
VYAKUSAZGIRAPO
Umo Tikwenera Kuchitira na Munthu Wakusezgeka
Kasi ntchakukhumbikwa kuŵagegerathu ŵanthu ŵanthena?
VYAKUSAZGIRAPO
Mphawuli Ndipo Chifukwa Wuli Ntchakukhumbikwa Kuvwara Chinthu ku Mutu?
Baibolo likuzunura vinthu vitatu ivyo vingamovwirani kuzgora fumbo ili.
VYAKUSAZGIRAPO
Kusindamira Ndembera, Kuvota, Ndiposo Kugwira Ntchito Zinyake za Boma nga Ntchilango
Kasi ni ulongozgi wuli wa mu Malemba uwo ungamovwirani kuti mulutilire kuŵa na njuŵi yituŵa pa nkhani izi?
VYAKUSAZGIRAPO
Vigaŵa Vichokovichoko vya Ndopa Ndiposo Nthowa Zakuchitira Opareshoni
Para mulondezgenge nthowa izi, mutondenge masuzgo agho mungakumana nagho para mwalwara.
VYAKUSAZGIRAPO
Mazgani Chizgoŵi cha Kunyenyenkha Nkhule
Kasi mungamazga wuli chizgoŵi chiheni ichi?
VYAKUSAZGIRAPO
Ivyo Baibolo Likuyowoya pa Nkhani ya Kupatana na Kupatukana
Kuyana na ivyo Baibolo likuyowoya, kasi mphawuli apo uyo wapatika wakuŵa wakufwatuka kutoraso panji kutengwaso?
VYAKUSAZGIRAPO
Kumazga Mphindano pa Nkhani za Bizinesi
Kasi Mkhristu wangatolera Mkhristu munyake ku khoti?


text:
Nkhani Nambara 45: Kwambuka Mronga wa Yorodani
Wona! Ŵaisrayeli ŵakwambuka Mronga wa Yorodani! Kweni kasi maji ghali nkhu? Cifukwa yikaŵa nyengo ya vura, mronga ukaŵa wakuzura comene. Kweni pa nyengo iyi maji ghose ghakakamuka! Ŵaisrayeli ŵakambuka pa malo gha gwaa nga ni umo ŵakacitira pa Nyanja Yiswesi! Kasi maji ghakaluta nkhu? Tiye tiwone.
Nyengo yakuti Ŵaisrayeli ŵayambukire Mronga wa Yorodani yati yakwana, Yehova wakaphalira Yoswa kuti waphalire ŵanthu mazgu agha: ‘Ŵasofi ŵatore likasa la phangano ndipo ŵadangire. Para malundi ghawo ghakhwaska maji gha Mronga wa Yorodani, maji ghamuleka kwenda.’
Ŵasofi ŵakanyamura likasa la phangano na kudangira. Ŵati ŵafika pa Mronga wa Yorodani, ŵasofi ŵakanjira mu maji kwambura kwimilira. Maji ghakaŵa ghanandi comene ndiposo ghakendanga mwankhongono comene. Kweni malundi ghawo ghati ghakhwaska waka maji, maji ghakamba kuleka kwenda! Mwee, nawo ni munthondwe! Yehova wakajara maji kunena kwa mronga. Mwantheura, mu mronga mukaŵavya maji!
Ŵasofi awo ŵakayegha likasa la phangano ŵakaluta na kwimilira pakati pa mronga apo pakaŵa pakomira. Kasi waŵawona pa cithuzithuzi apa? Ŵakati ŵimilira pakati pa mronga, Ŵaisrayeli wose ŵakambuka pa malo ghambura maji!
Ŵanthu wose ŵakati ŵayambuka, Yehova wakaphalira Yoswa kuti waphalire ŵanalume ŵankhongono 12 kuti: ‘Lutani apo ŵasofi ŵimilira na likasa la phangano. Mukatore malibwe 12 mukaghaŵike apo mwamugona muhanya wuno. Para ŵana ŵinu ŵazam’mufumbani kunthazi ico malibwe agha ghakung’anamura, muzamuŵaphalira kuti maji ghakaleka kwenda apo likasa la phangano likayambukanga Yorodani. Malibwe agha ghazamumukumbuskani za munthondwe uwu!’ Yoswa wakaŵikaso malibwe 12 pa malo apo ŵasofi ŵakimilira mu mronga.
Paumaliro Yoswa wakaphalira ŵasofi awo ŵakayegha likasa la phangano kuti: ‘Fumanimo mu Yorodani.’ Ŵati ŵafumamo, maji gha mu mronga ghakambaso kwenda.
Joshua 3:1-17; 4:1-18.
Mafumbo
- Ni munthondwe wuli uwo Yehova wakacita kuti Ŵaisrayeli ŵayambuke Mronga wa Yorodani?
- Kasi Ŵaisrayeli ŵakenera kucitaci kuti ŵalongore cipulikano cawo apo ŵakaŵa ŵandayambuke Mronga wa Yorodani?
- Nchifukwa wuli Yehova wakaphalira Yoswa kuti watore malibwe 12 kufuma mu mronga?
- Nchivici cikacitika apo ŵasofi ŵakafumamo mu Yorodani?
Mafumbo ghanyake
- Ŵazgani Joshua 3:1-17.
Nga ni umo nkhani iyi yalongolera, kasi tikwenera kucitaci kuti tipokere wovwiri na thumbiko kwa Yehova? (Josh. 3:13, 15; Zinth. 3:5; Yak. 2:22, 26)
Kasi Mronga wa Yorodani ukaŵa wuli pa nyengo iyo Ŵaisrayeli ŵakayambukiranga kuluta mu Caru ca Layizgano, ndipo ni mwauli umo ici cikathuwuskira zina la Yehova? (Josh. 3:15; 4:18; Sal. 66:5-7)
- Ŵazgani Joshua 4:1-18.
Kasi nchivici ico cikaŵa cilato ca malibwe 12 agho ghakatoleka mu Yorodani na kughawunjika ku Giligala? (Josh. 4:4-7)


text:
MUTU WA PA CIKOPI | KASI CIUTA WAKUTI WULI PA NKHANI YA KUKHWEŴA HONA?
Suzgo ya Caru Cose
Hona wakulekapo yayi kukoma ŵanthu.
Mu vyaka vya m’ma 1900, wakakoma ŵanthu 100 miliyoni.
Pa caka, wakukoma ŵanthu pafupifupi 6 miliyoni.
Pa masekondi 6 ghalighose, hona wakukoma munthu yumoza.
Ukaboni ukulongora kuti ŵanthu ŵacali kumara na hona.
Ŵalaraŵalara ŵa boma na mawupu ŵakuti usange vinthu vilutilirenge nga umo viliri pasono, mbwenu kuzakafika mu 2030, awo ŵakufwa cifukwa ca hona ŵazamujumpha pa 8 miliyoni pa caka. Ŵakutiso kuzakafika kuumaliro wa vyaka vino vya m’ma 2000, ŵanthu 1 biliyoni ŵazamuŵa kuti ŵafwa cifukwa ca kukhweŵa.
Ŵanthu awo ŵakupwetekeka na hona ni awo ŵakukhweŵa pera yayi. Ŵanyake awo ŵakupwetekeka mbabali ŵa munthu uyo wali kufwa na hona, cifukwa ŵakusuzgika na citima ndipo ŵakusoŵa pakukora. Paliso ŵanyake 600,000 awo ŵakukhweŵa yayi, kweni ŵakufwa caka cilicose cifukwa ca kuthutako waka josi la hona. Tingati waliyose wakupwetekeka cifukwa pakukhumbikwira vinandi kuti munthu wasange wovwiri wa munkhwala.
Suzgo ya hona iyi njakuti yingamara, ndipo nthowa yakumazgira yilipo. Yikupambana na matenda ghanyake agho ghakukhumbikwira kuti ŵadokotala ŵapenjepenje nthowa zakucizgira. Mulara wakwendeska wupu wa vyaumoyo pa caru cose (World Health Organization), Dr. Margaret Chan, wakati: “Suzgo ya hona yacita kupangika na ŵanthu, ndipo yingamara para maboma na mawupu ŵangaŵikapo mtima.”
Vyaru vinandi vikukolerana nayo fundo yakuti suzgo iyi yimazgike. Kuzakafika mu Ogasiti 2012, vyaru 175 vili kuzomerezga kuti pasangike nthowa zakumazgira kukhweŵa hona. * Kweni suzgo iyi yikumara cara cifukwa ca makampani ghakurughakuru. Caka na caka, makampani gha hona ghakunjizga ndalama mabiliyoni ghanandi pakusaska malonda ghawo kukopa makasitomara ghanyake, comenecomene ŵanakazi na ŵanyamata awo ŵakukhala mu vyaru ivyo vikutukuka sono. Pakuti hona wali na cibaba, vikulongora kuti pa ŵakukhweŵa 1 biliyoni awo hona wali kuŵanjira kale, pasazgikirengeso ŵanyake ŵanandi. Para awo pasono ŵakukhweŵa ŵakuleka yayi, mbwenu unandi wa awo ŵafwenge na hona usazgikirenge comene mu vyaka 40 ivyo vikwiza.
Ŵanthu ŵanandi ŵakukhumba kuleka hona, kweni ŵakutondeka cifukwa ca cibaba ico ŵali naco kweniso cifukwa ca kucemelera kwa ŵamalonda gha hona. Ndimo vikaŵira na Naoko. Wakamba kukhweŵa wacali msungwana. Wakawonanga nga kuti kukhweŵa nchinthu capacanya pakutolera ivyo ŵamalonda ŵakuyowoya pakusaska hona. Ŵapapi ŵake ŵakafwa na kansa yam’maphapu, kweni iyo wakalutilira kukhweŵa, nanga ni apo wakaleranga ŵana ŵake ŵaŵiri ŵasungwana. Iyo wakuti: “Nkhafipanga mtima kuti nikolekenge na kansa yam’maphapu kweniso nkhafipiranga mtima umoyo wa ŵana ŵane. Kweni nkhatondekanga kuleka. Nkhaghanaghananga kuti nizamulekapo cara kukhweŵa hona.”
Kweni Naoko wakaleka. Ico cikamovwira kuti waleke kukhweŵa ndico cawovwiraso ŵanandi kuleka hona. Kasi cinthu ici nchivici? Ŵazgani nkhani yakulondezgapo.
^ ndime 11 Zinyake mwa nthowa izi nkhusambizga ŵanthu uheni wa kukhweŵa hona, kukanizga makampani gha hona kusaska malonda ghawo, kukwezga misonkho pa hona, na kukhazikiska mapulogiramu ghakovwira ŵanthu kuleka hona.


text:
VYAKUCHITA PAKUSAMBIRA BAIBOLO
Vyakuchita Pakusambira Baibolo
Ŵakaŵa Ŵakukondwa Nangauli Ŵakasuzgikanga!
Kasi nkhani ya Paulosi na Sila, yikutisambizga vichi? Chita dawunilodi nkhani iyi, ŵerenga mu Baibolo na kuwona ivyo vingakovwira.
Vinyake
Chiuta Wakamuzgora
Sambira vya Nehemiya, kuti umanye ivyo vikamovwira pa nyengo iyo ŵanthu ŵakamusekanga.
Kanani Makhumbiro Ghaheni
Ŵerenga nkhani ya Davide na Batisheba ndipo uŵe nga ukuwona ivyo vikachitikanga. Kasi tikusambirapo vichi?
Chiuta Wakachizga Hezekiya
Kasi nkhani iyi yingakovwira wuli kuti ulombenge makora?


text:
IVYO BAIBOLO LIKUYOWOYA PA NKHANI YA
Kufumiska Nthumbo
Mazuŵa ghano, pa charu chose ŵanthu ŵanandi ŵakufumiska nthumbo. Ndipo ŵana awo ŵakufwa mbanandi chomene kuluska chiŵelengero cha ŵanthu mu vyaru vinyake.
Kasi ntchiwemi kufumiska nthumbo?
IVYO ŴANTHU ŴAKUYOWOYA
Ŵanakazi awo ŵakufumiska nthumbo ŵakuchita nthena pa vifukwa vyakupambanapambana, nga ukavu, kukhumba kuŵa na m’pata wakulutizga masambiro panji kugwira ntchito. Ŵanji ŵakopa kuzakalera ŵekha mwana. Ndipouli, ŵanyake ŵakuwona kuti kufumiska nthumbo nkhwananga chomene chifukwa Yehova wali kupeleka ku mwanakazi mulimo wakupwelelera mwana uyo wandababike.
IVYO BAIBOLO LIKUYOWOYA
Umoyo wa munthu, ngwakuzirwa chomene pa maso pa Chiuta. (Genizesi 9:6; Salimo 36:9) Ndimo Chiuta wakuwoneraso umoyo wa mwana uyo wali mu nthumbo iyo ni malo ghawemi na ghakuvikililika agho Chiuta wali kupanga kuti mwana wapangikiremo. Mulembi munyake wa Baibolo wakati: “Mukanivungilizga mu nthumbo ya amama. Maso ghinu ghakaniwona nkhati namba waka kupangika mu nthumbo. Viŵaro vyane vyose vikalembeka mu buku linu kuyana na mazuŵa agho vikapangikira.”—Salimo 139:13, 16.
Dango ilo wakapa Ŵaisrayeli, Chiuta wakayowoyaso umo wakuwonera umoyo wa mwana uyo wandababike. Kweniso njuŵi iyo Chiuta wali kutipa yikutovwiraso. Dango likatenge para munthu wapweteka mwanakazi wanthumbo na kukoma mwana uyo wandababike, uyo wamupweteka nayo wakeneranga kukomeka. (Ekisodo 21:22, 23) Ndipouli, ŵeruzgi ŵakeneranga kuwona dankha usange vyachitika mwangozi panji yayi.—Maŵazgo 35:22-24, 31.
Munthu waliyose wali kulengeka na njuŵi. Para mwanakazi wapulikira njuŵi yake na kuleka kufumiska nthumbo, wakuzakadandawura yayi pamasinda. * Kweni para wafumiska nthumbo, njuŵi yikuzakamusuzga chomene. (Ŵaroma 2:14, 15) Kafukufuku wakulongora kuti ŵanakazi awo ŵali kufumiskapo nthumbo ŵakusuzgika chomene maghanoghano.
Kasi mungachita wuli para mwatora nthumbo kwambura kunozgekera, ndipo mukuwona kuti mungafiska yayi kulera mwana? Wonani ivyo Baibolo likuyowoya kwa wose awo ŵakugomezga chomene Yehova na kulondezga fundo zake. Likuti: “Uyo ngwakugomezgeka mukuchita nayo mwakugomezgeka. Munthu [panji kuti mwanakazi] wambura kafukwa mukuchita nayo kwambura kafukwa.” (Salimo 18:25) Baibolo likuyowoyaso kuti: “Yehova wakutemwa urunji, ndipo waŵasidenge yayi ŵakugomezgeka ŵake.”—Salimo 37:28.
“Ndiwo ŵakulongora fundo za dango kuti zili kulembeka mu mitima yawo, uku njuŵi zawo zikuŵachitira ukaboni, ndipo mu maghanoghano ghawo ŵakususkika panji kuzomerezgeka.”—Ŵaroma 2:15.
Wuli usange mukafumiskapo nthumbo?
IVYO ŴANTHU ŴAKUYOWOYA
Ruth, mama uyo wakulera yekha ŵana, wakati: “Nkhaŵa na ŵana ŵatatu ndipo nkhawonanga kuti ningafiska yayi kupwelelera mwana munyake wachinayi. Kweni nati nafumiska nthumbo, nkhawona kuti nachita chinthu chiheni chomene.” * Kweni kasi ndikuti Chiuta wangamugowokera yayi?
IVYO BAIBOLO LIKUYOWOYA
Yesu wakayowoya umo Chiuta wakuwonera vinthu pa nkhani iyi apo wakati: “Nkhizira kuzakachema ŵanthu ŵarunji yayi, kweni ŵakwananga kuti wang’anamuke mtima.” (Luka 5:32) Nadi, para munthu wajinyumwa ndipo wapera na kulomba Chiuta kuti wamugowokere, nanga wangaŵa kuti wachita zakwananga zikuru, Chiuta ngwakunozgeka kumugowokera. (Yesaya 1:18) Lemba la Salimo 51:17 likuti: “Mtima wakuphyoka na kuteketeka, A Chiuta, muwukanenge chara.”
Para munthu walomba kufumira pasi pa mtima, Chiuta wakumupa njuŵi yituŵa kweniso mtende wa mu maghanoghano. Lemba la Ŵafilipi 4:6, 7 likuti: “Lekani kwenjerwa na chinthu chilichose, kweni mu vinthu vyose, mu lurombo na maŵeyelero pamoza na kuwonga, madandawuro ghinu ghamanyikwe kwa Chiuta. Ndipo mtende wa Chiuta uwo ukuluska maghanoghano ghose, uvikilirenge mitima yinu na maghanoghano ghinu.” * Ndimo mwanakazi munyake zina lake Ruth wakajipulikira wati wasambira Baibolo. Iyo wakasambira kuti Chiuta ‘wakugowokera zanadi.’—Salimo 130:4.
“[Chiuta] wakuchita nase kuyana na kwananga kwithu chara, panji kutiwezgera kuyana na maubudi ghithu.”—Salimo 103:10.
^ ndime 8 Nyengo zinyake umoyo wa mama ungaŵa pangozi chifukwa chakuti wali na nthumbo. Para vyaŵa nthena, mfumu na muwoli ŵakwenera kusankha ŵekha kuponoska umoyo wa mama panji mwana. Ndipouli mu vyaru visambazi, vinthu vyanthena ivi vikuchitika viŵi yayi.
^ ndime 12 Mazina ghanyake ghasinthika.
^ ndime 14 Chigomezgo cha chiwuka chingawovwiraso munthu kuŵa na mtende wa mu mtima. Wonani “Mafumbo Ghakufuma ku Ŵaŵazgi” mu Gongwe la Mulinda la Epulero 15, 2009, ilo likulongosora usange mwana uyo wafwira mu nthumbo ya anyina wangazakawuskika.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Muteŵeti wa Chiuta na mulimo wake (1-9)
-
Sumu yiphya yakulumba Yehova (10-17)
-
Israyeli ngwachibulumutira na wakumangwa (18-25)
42 Wonani, muteŵeti wane,+ uyo nkhumovwira!
Wakusoleka wane,+ uyo nkhukondwa nayo!+
Naŵika mzimu wane pa iyo.+
Wizenge na urunji ku mitundu.+
2 Wachemerezgenge chara panji kukwezga mazgu ghake,
Ndipo mazgu ghake ghapulikikwenge chara mu msewu.+
3 Thete lakuphwanyika waliteketenge chara,
Ndipo chisunda chakulota wazimyenge chara.+
Mu kugomezgeka wizenge na urunji.+
4 Waloloterenge yayi panji kuteketeka m’paka wimike urunji mu charu chapasi.+
Ndipo virwa vikulindilira dango lake.
5 Yehova, Chiuta waunenesko,
Uyo wali kulenga mtambo, mweneuyo wali kuwutandawura,+
Uyo wali kutandazga charu chapasi na vyose ivyo vilimo,+
Mweneuyo wakupeleka mvuchi ku ŵanthu awo ŵakukhalamo+
Na mzimu ku awo ŵakwendamo,+ wakuti:
6 “Ine Yehova, nakuchema mu urunji.
Nakukora pa woko.
Nikuvikilirenge na kukupeleka kuŵa nga ni phangano ku ŵanthu+
Nga mbungweru ku mitundu,+
7 Kuti ujure maso gha ŵachibulumutira,+
Kufumiska ŵakayidi mu gadi
Na awo ŵakukhala mu gadi umo muli mdima.+
8 Ine ndine Yehova. Ili ndilo zina lane,
Uchindami wane nkhupeleka kwa munyake chara,
Panji malumbo ghane ku vikozgo vyakuŵaja.+
9 Wonani, vinthu vyakwamba vyajumpha.
Sono nkhupharazga vinthu viphya.
Pambere vindawoneke, nkhumuphalirani.”+
10 Yimbirani Yehova sumu yiphya,+
Muyimbirani malumbo kwamba ku vigoti vya charu chapasi,+
Imwe mukukhilira ku nyanja na vyose ivyo vilimo,
Imwe virwa na awo ŵakukhalamo.+
11 Mapopa na misumba yake vitumphuske mazgu ghawo,+
Vikaya ivyo Kedara+ wakukhalamo.
Awo ŵakukhala mu jalawe ŵachemerezge mwachimwemwe.
Ŵachemerezge pachanya pa mapiri.
12 Ŵapeleke uchindami kwa Yehova
Na kupharazga malumbo ghake mu virwa.+
13 Yehova wafumenge nga ntchinkhara.+
Wawuskenge mwamphu wake nga ngwankhondo.+
Wachemerezgenge, enya, wachemerezgenge ntchemerezgo ya nkhondo.
Wajilongorenge kuti ngwankhongono chomene kuluska ŵalwani ŵake.+
14 “Nakhala chete nyengo yitali.
Nakhala chisisi na kujikora.
Nga ni mwanakazi uyo wakubaba,
Nitamphenge, kukulunthuka, na kuŵeŵefuka pa nyengo yimoza.
15 Niparanyenge mapiri na tumapiri
Na komizga vyakumera vyake vyose.
Nizgorenge milonga kuŵa virwa
Na kukamuska visapa vya maji.+
16 Nilongozgenge ŵachibulumutira mu nthowa iyo ŵakuyimanya yayi+
Niŵayendeskenge mu misewu iyo ŵandayendemo.+
Nizgorenge mdima kuŵa ungweru pamaso pawo+
Na kuzgora malo ghamabonkhomabonkho kuŵa malo ghakuthambalara.+
Ivi ndivyo niŵachitirenge, ndipo niŵasidenge chara.”
17 Ŵawezgekerenge kumanyuma na kukhozgeka soni,
Awo ŵakuthemba vikozgo vyakuŵaja,
Awo ŵakuyowoya ku vikozgo vyachisulo kuti: “Ndimwe ŵachiuta ŵithu.”+
18 Pulikani, imwe ŵakumangwa.
Laŵiskani na kuwona, imwe ŵachibulumutira.+
19 Ni njani ngwachibulumutira nga ni muteŵeti wane,
Ni njani ngwakumangwa nga ni thenga ilo nalituma?
Ni njani ngwachibulumutira nga ni uyo wapika njombe,
Wachibulumutira nga ni muteŵeti wa Yehova?+
20 Mukuwona vinthu vinandi, kweni mukuvilaŵisiska yayi.
Mukujura makutu ghinu, kweni mukupulika yayi.+
21 Chifukwa cha urunji wake,
Yehova ngwakukondwa kukuzga dango na kulizgora lakuchindikika.
22 Kweni ŵanthu aŵa mbakupokeka vyawo na kuphangika.+
Wose ŵawira mu vibuwu na kubisika mu magadi.+
Ŵapokeka kwambura munthu kuŵathaska+
Ŵapokeka, kwambura munthu kuyowoyako kuti: “Ŵawezgani!”
23 Ni njani mukati mwinu uyo wapulikenge ichi?
Ni njani wathyenge khutu na kupulika vya nyengo iyo yizenge?
24 Ni njani wakapeleka Yakhobe kuti wapokeke vyake
Na Israyeli kuti waphangike?
Asi ni Yehova, uyo tamunangira?
Mweneuyo ŵanthu ŵakakana kwenda mu nthowa zake
Ndipo ŵakapulikira yayi dango lake.+
25 Ntheura wakapungulira pa iyo kutukutwa kwake,
Ukali wake na kugolera kwa nkhondo.+
Vikamyangura chilichose icho chikaŵa nayo pafupi, kweni wakaŵikako mahara chara.+
Ukagolera kwimikana nayo, kweni wakaŵikako mtima chara.+
Tumizgani
Tumizgani
Yesaya 42
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=23&Chapter=42&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D23%26Chapter%3D42%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 6 Mwaŵana, pulikirani ŵapapi ŵinu+ mu Fumu, pakuti uwu mburunji.2 “Chindika awuso na anyoko,”+ ili ni dango lakwamba ilo lili na layizgo lakuti:3 “Kuti vikuŵire makora* nakuti ukhale nyengo yitali pa charu chapasi.”4 Ndipo imwe ŵawiskewo, mungakwiyiskanga ŵana ŵinu yayi,+ kweni lutilirani kuŵalera makora pa kuŵalanga+ na kuŵasambizga maghanoghano gha Yehova.*+5 Imwe ŵazga, pulikirani mabwana ghinu.+ Muŵawopenge na kuŵachindika na mtima winu wose, nga nkhwa Khristu,6 para iwo ŵalipo pera yayi kuti muŵakondweske waka,+ kweni muchitenge nga mbazga ŵa Khristu awo ŵakuchita khumbo la Chiuta na umoyo wose.+7 Muteŵetenge na maghanoghano ghawemi, nga mukuteŵetera Yehova,*+ ŵanthu yayi.8 Pakuti mukumanya kuti chiwemi chilichose icho waliyose wakuchita, kwali ni muzga panji mwanangwa, Yehova* wazamumupaso chenechicho.+9 Kweniso imwe mabwana, lutilirani kuŵachitira vyakuyana waka, muleke kuŵawofya, pakuti mukumanya kuti Fumu yawo na yinu wuwo yili kuchanya,+ ndipo yikutemwera yayi.10 Paumaliro, lutilirani kupokera nkhongono kwa Fumu kwizira mu nkhongono zake zikuru.+11 Vwarani vyankhondo vyose+ vyakufuma kwa Chiuta, mwakuti mutchinthe pakulimbana na mauryarya gha* Dyabulosi.12 Pakuti tikulimbana+ na ndopa na thupi yayi, kweni na maboma, na ŵamazaza, na mafumu gha charu cha chisi ichi, ndiposo mawumba gha mizimu+ yiheni mu malo ghakuchanya.13 Pa chifukwa ichi, torani vyankhondo vyose vyakufuma kwa Chiuta,+ mwakuti mukhore pa zuŵa liheni, ndipo para mwachita vinthu vyose makora, mutchinthe.14 Ntheura tchinthani, mwati mwajikakilira mu chiwuno lamba wa unenesko,+ na kuvwara chakujivikilira* pa chifuŵa cha urunji.+15 Ndipo muvwalike malundi ghinu pakunozgekera kupharazga makani ghawemi gha mtende.+16 Padera pa vyose, torani chiskango chikuru cha chipulikano,+ icho mungazimwira mivi yose yakugolera ya muheni.+17 Kweniso vwarani chisoti cha chiponosko,+ na kuyegha lupanga lwa mzimu, ulo ni mazgu gha Chiuta.+18 Ndipo pa chakuchitika chilichose lutilirani kulomba+ mu mzimu na lurombo lwa mtundu uliwose na kuŵeyelera.+ Ntheura muŵenge maso na kuŵeyelera m’malo mwa ŵatuŵa wose nyengo zose.19 Nane munilomberenge kuti Chiuta wanipe mazgu ghake kuti para nkhujura mulomo wane, niyowoyenge na chikanga apo nkhumanyiska ŵanthu chisisi chakupatulika* cha makani ghawemi.+20 Nangauli ndine wakukakika, kweni ndine mwimiliri+ wa makani agha kuti nighayowoye na chikanga umo nkhwenera kuyowoyera.21 Tikiko,+ mubali wakutemweka na muteŵeti wakugomezgeka mu Fumu, ndiyo sono wamuphaliraninge vyose vya ine na umo niliri.+22 Nkhumutuma kwa imwe na khumbo lakuti mumanye vya ise kweniso kuti wasanguluske mitima yinu.23 Chiuta Adada na Fumu Yesu Khristu mphanyi ŵamupani imwe ŵabali mtende, chitemwa, na chipulikano.24 Lusungu lukuru luŵe na wose awo ŵakutemwa nadi Fumu Yesu Khristu.


text:
MUTU 47
Msungwana Wakaŵaso Wamoyo
MATEYU 9:18, 23-26 MARIKO 5:22-24, 35-43 LUKA 8:40-42, 49-56
YESU WAKAWUSKA MWANA MSUNGWANA WA YAYIRO
Yayiro wakawona kuti Yesu wachizga mwanakazi uyo wakasuluranga ndopa. Ntheura wakaŵa na chigomezgo chose kuti wangachizgaso mwana wake. Kweni pa nyengo iyi wakawonanga kuti ‘mwana wake msungwana wafwa kale.’ (Mateyu 9:18) Kasi chikaŵapo chakuti munthu wangachita kuti wawovwire mwana uyu?
Yesu wachali kuyowoyeskana na mwanakazi uyo wakamuchizga, kukiza ŵanalume kufuma ku nyumba ya Yayiro. Ŵakati kwa Yayiro: “Mwana wako msungwana wafwa!” Ndipo ŵakatiso: “Ukumusuzgirachi Msambizgi?”—Mariko 5:35.
Uwu ukaŵa uthenga wachitima chomene. Yayiro wakaŵa munthu wakuchindikika chomene mu chikaya, kweni pa nyengo iyi mahara ghakamumalira. Mwana wake yumoza pera wakafwa. Yesu wakapulikako ivyo ŵanalume ŵara ŵakaphaliranga Yayiro, ndipo wakati kwa iyo: “Kopa chara, kweni uŵe waka na chipulikano.”—Mariko 5:36.
Ntheura Yesu wakaluta lumoza na Yayiro ku nyumba yake. Ŵakati ŵafika ku nyumba, ŵakasanga chitengero cha zanimuwone. Pakaŵa ŵanthu ŵanandi, ndipo ŵakaliranga na kukolomoka, uku ŵakujitimba chifukwa cha chitima. Yesu wakanjira mu nyumba ndipo wakayowoya kuti: “Mwana wandafwe, kweni wakugona.” (Mariko 5:39) Ŵanthu ŵakati ŵapulika mazgu agha, ŵakamuseka Yesu. Ŵakamanya kuti mwana wafwa nadi. Pakuti Yesu wakaŵa na nkhongono zakufuma kwa Chiuta, wakaŵa pafupi kuwuska mwana uyo wakafwa. Wakachita ichi kuti walongore kuti ŵakufwa ŵangawuskika nga umo tingawuskira munthu uyo wagona tulo.
Yesu wakafumiskira waliyose kuwaro, kulekapo waka Petrosi, Yakobe, Yohane, na ŵapapi ŵa msungwana uyo wakafwa. Yesu pamoza na ŵanthu ŵankhondi aŵa ŵakaluta apo pakagona msungwana yura. Yesu wakamukora pa woko ndipo wakati: “Talita kumi,” kung’anamura kuti: “Msungwana, nkhukuphalira, ‘Wuka!’” (Mariko 5:41) Nyengo yeneyiyo, msungwana wakawuka na kwamba kwenda. Yayiro na muwoli wake ŵakwenera kuti ŵakakondwa chomene ŵati ŵawona kuti mwana wawo ngwamoyo. Kuti ŵanthu ŵakhorwe kuti msungwana yura wawuka nadi, Yesu wakati ŵamupe chakurya.
Kumanyuma kose uku, Yesu wakakanizganga awo waŵachizga kuphalira ŵanthu ivyo waŵachitira. Ndivyo Yesu wakachitaso pa nyengo iyi. Wakaphalira ŵapapi ŵa msungwana uyu kuti ŵangaphaliranga ŵanthu yayi kuti waŵawuskira mwana. Kweni pakuti ŵapapi aŵa ŵakakondwa chomene, ŵakathandazga nkhani iyi “mu chigaŵa chose chira.” (Mateyu 9:26) Usange mubali winu wangawuskika ku ŵakufwa, kasi imwe mungakhalapo waka chete kwambura kuphalira ŵanji? Aka kakaŵa kachiŵiri kuti Yesu wawuske munthu wakufwa.
Manyani Vinandi
Kasi Ŵakufwa Ŵazamuwuka Nadi?
Kasi mubali winu wali kufwapo? Mazgu gha Chiuta ghamupembuzganinge.


text: 1 Ŵanthu ŵanandi ŵalemba nkhani za vinthu ivyo tikuvigomezga.+2 Ŵanyake awo ŵakatiphalira vinthu ivi ni awo kufuma pakwamba ŵakaŵa ŵakaboni ŵakuwona na maso+ na ŵapharazgi ŵa uthenga.+3 Ntheura ŵakuchindikika ŵa Tiyofilo,+ nane napenjerezga vinthu vyose ivi ndipo naŵikapo mtima kumulemberani mu ndondomeko yiwemi.4 Nachita nthena kuti mumanye makora unenesko wa vinthu ivyo mwasambizgika pamulomo.+5 Mu mazuŵa gha Herode,*+ themba la Yudeya, kukaŵa wasembe* zina lake Zekariya wa gulu la Abiya.+ Muwoli wake wakaŵa Elizabeti, wakafuma pa ŵana ŵanakazi ŵa Aroni.6 Wose ŵakaŵa ŵarunji panthazi pa Chiuta, ŵakaŵa ŵambura kafukwa, chifukwa ŵakapulikiranga malango ghose na kusungilira ivyo Yehova* wakukhumba.7 Kweni ŵakaŵavya mwana, chifukwa Elizabeti wakaŵa chumba, ndipo wose ŵakaŵa ŵachekuru.8 Zekariya wakateŵetanga nga ngwasembe pamaso pa Chiuta, kwimira gulu lake.+9 Ndipo yikaŵa nyengo yake yakupelekera vyakununkhira+ kuyana na dango ilo likaŵikika* pa mulimo wa usembe. Ntheura wakanjira mu malo ghakupatulika gha Yehova.*+10 Wumba wose wa ŵanthu ukalombanga kuwaro pa ora lakupelekera vyakununkhira.11 Mungelo wa Yehova* wakawoneka kwa iyo, wakimilira kumalyero kwa jotchero la vyakununkhira.12 Kweni Zekariya wakati wawona mungelo wakahangayika ndipo wakachita wofi.13 Kweni mungelo wakati kwa iyo: “Kopa chara Zekariya, chifukwa Chiuta wapulika kuŵeya kwako. Muwoli wako Elizabeti wakubabirenge mwana msepuka, ndipo zina lake umuthyenge Yohane.+14 Usekelerenge na kukondwa chomene, ndipo para mwana wababika ŵanandi ŵazamusekelera,+15 chifukwa wazamuŵa mukuru pamaso pa Yehova.*+ Kweni wangazakamwanga vinyo chara panji chakumwa chakuloŵezga.+ Mwana uyu wazamuzuzgika na mzimu utuŵa kufuma waka mu nthumbo ya anyina.+16 Wazamuwezgera Ŵaisrayeli ŵanandi kwa Yehova* Chiuta wawo.+17 Kweniso wazamudangira panthazi pa Chiuta mu mzimu na nkhongono za Eliya,+ kuti wawezgere mitima ya awiskewo ku ŵana+ kweniso kuti wawezgere ŵambura kupulikira ku vinjeru vya ŵarunji. Wazamuchita ivi kuti wanozgere Yehova* ŵanthu ŵakunozgeka.”+18 Ndipo Zekariya wakati kwa mungelo: “Kasi ningagomezga wuli ichi? Pakuti nili muchekuru ndipo muwoli wane nayo ni muchekuru.”19 Mungelo wakamuzgora kuti: “Ndine Gabriyeli,+ uyo wakwimilira pamaso pa Chiuta,+ ndipo natumika kuti niyowoye nawe na kukuphalira uthenga uwemi uwu.20 Kweni wona, uŵenge wambura kuyowoya m’paka pa zuŵa ilo vinthu ivi vizamuchitikira, chifukwa wagomezga chara mazgu ghane, agho ghazamufiskika pa nyengo yake.”21 Ŵanthu ŵakalindiliranga Zekariya, ndipo ŵakazizwa kuwona kuti wakachedwa mu malo ghakupatulika.22 Kweni wakati wafuma, wakatondeka kuyowoya nawo, ndipo iwo ŵakamanya kuti wawona mboniwoni mu malo ghakupatulika. Pakuti wakaŵa mbuwu, wakalutilira kuyowoya nawo na mawoko.23 Mazuŵa gha uteŵeti wake ghakati ghamara, wakaluta ku nyumba yake.24 Pakati pajumpha mazuŵa, muwoli wake Elizabeti wakaŵa na nthumbo, ndipo kwa myezi yinkhondi wakafumangapo chara pa nyumba, wakati:25 “Umu ndimo Yehova* wanichitira mu mazuŵa agha. Wazgokera kwa ine na kunifyura soni ku ŵanthu.”+26 Apo Elizabeti wakaŵa na nthumbo ya myezi 6, Chiuta wakatuma mungelo Gabriyeli+ kuya ku msumba wa Galileya wakuchemeka Nazarete.27 Wakamutuma kwa mwali+ uyo wakalayizgika nthengwa* na mwanalume zina lake Yosefe wa nyumba ya Davide. Mwali uyu wakaŵa Mariya.+28 Mungelo wakati wafika wakaphalira Mariya kuti: “Monire iwe wakutumbikika chomene, Yehova* wali nawe.”29 Kweni mwali wakasuzgika chomene maghanoghano na mazgu agha ndipo wakaghanaghaniranga ng’anamuro la katawuzgiro aka.30 Mungelo wakati kwa iyo: “Kopa chara Mariya, pakuti watumbikika na Chiuta.31 Ndipo wona, uŵenge na nthumbo na kubaba mwana mwanalume.+ Zina lake umuthye Yesu.+32 Iyo wazamuŵa mukuru,+ wazamuchemeka Mwana wa Wapachanya Nkhanira.+ Ndipo Yehova* Chiuta wazamumupa chitengo cha* Davide, awiske.+33 Wazamuwusa nga ni Themba pa nyumba ya Yakhobe muyirayira, ndipo Ufumu wake uzamumara chara.”+34 Kweni Mariya wakati kwa mungelo: “Kasi ichi chichitikenge wuli apo nindagonanepo na mwanalume?”+35 Mungelo wakamuzgora kuti: “Mzimu utuŵa wizenge pa iwe,+ ndipo nkhongono ya Wapachanya Nkhanira yikubenekelerenge. Ntheura uyo wababikenge wazamuchemeka mutuŵa,+ Mwana wa Chiuta.+36 Wona, mubali wako Elizabeti, uyo wakachemekanga chumba nayo wali na nthumbo ya mwana msepuka mu uchekuru wake, ndipo uwu ni mwezi wake wa 6.37 Chifukwa kwa Chiuta kulije mazgu agho ghangatondeka kuchitika.”+38 Ndipo Mariya wakati: “Wonani, muzgakazi wa Yehova! Vichitike kwa ine kuyana na mazgu ghinu.” Penepapo mungelo wakafumako kwa iyo.39 Mu mazuŵa agha, Mariya wakawuka mwaluŵiro, wakaluta mu charu cha mapiri, ku msumba wa Yuda.40 Ndipo wakanjira mu nyumba ya Zekariya na kutawuzga Elizabeti.41 Elizabeti wakati wapulika kutawuzga kwa Mariya, bonda mu nthumbo yake wakabwalanthuka. Ndipo mzimu utuŵa ukiza pa Elizabeti,42 ndipo wakachemerezga kuti: “Wakutumbikika ndiwe pakati pa ŵanakazi, ndipo chakutumbikika ntchipambi cha nthumbo yako!43 Ndine njani ine kuti mama wa Fumu yane wize kuzakanichezgera?44 Wona, nati napulika kutawuzga kwako, bonda wangubwalanthuka mwakukondwa mu nthumbo yane.45 Kweniso wakukondwa ni mwanakazi uyo wakagomezga, chifukwa ivyo Yehova* wakayowoya kwa iyo vizamufiskika nadi.”46 Mariya wakati: “Umoyo wane ukuchindika Yehova.*+47 Mzimu wane ungaleka chara kuŵa na chimwemwe chikuru kwa Chiuta Mponoski wane,+48 chifukwa walaŵiska kuyuyuka kwa muzgakazi wake.+ Wonani, kufuma sono kuya munthazi miwiro yose yinichemenge wakutumbikika.+49 Pakuti Wankhongono wanichitira milimo yikuru, ndipo zina lake ndituŵa.+50 Ndipo wakulongora lusungu lwake ku miwiro na miwiro ku awo ŵakumopa.+51 Iyo wachita milimo yankhongono na woko lake. Wambininiska awo mbakujikuzga mu mitima yawo.+52 Wakhizga pa vitengo ŵanthu ŵankhongono+ na kukwezga ŵapasi.+53 Wakhutiska ŵanjara na vinthu viwemi+ ndipo ŵasambazi waŵawezga mawoko ghawaka.54 Wawovwira muteŵeti wake Israyeli, na kulongora lusungu lwake+55 kwa Abrahamu na ku mphapu*+ yake muyirayira, nga umo wakayowoyera ku ŵasekuru ŵithu.”56 Mariya wakakhala na Elizabeti pafupifupi myezi yitatu, ndipo wakawelera ku nyumba yake.57 Nyengo yakuti Elizabeti wababe yikakwana, ndipo wakababa mwana msepuka.58 Ndipo ŵazengezgani na ŵabali ŵake ŵakapulika kuti Yehova* wamuchitira lusungu Elizabeti, ndipo ŵakasekelera pamoza nayo.+59 Pa zuŵa la 8 ŵakiza kuti ŵamukotore mwana,+ ndipo ŵakatenge ŵamuthye zina la awiske, Zekariya.60 Kweni anyina ŵakazgora kuti: “Yayi! kweni wachemekenge Yohane.”61 Ŵakati kwa iyo: “Palije mubali wako uyo wakuchemeka na zina ili.”62 Ndipo ŵakafumba wiske wa mwana kuti wayowoye zina ilo wakakhumbanga kumuthya. Pakufumba ŵakayowoya nayo na mawoko.63 Wiske wakapempha chakulembapo na kulemba kuti: “Zina lake ni Yohane.”+ Ndipo wose ŵakazizwa.64 Nyengo yeneyiyo, mulomo wake ukabanuka ndipo lulimi lwake lukafwatuka. Wakamba kuyowoya+ na kulumba Chiuta.65 Wose ŵakukhala mu chikaya chawo ŵakaŵa na wofi, ndipo ŵanthu ŵakamba kuyowoya vinthu vyose ivi mu charu chose cha mapiri cha Yudeya.66 Wose awo ŵakapulika ŵakavisunga mu mitima yawo, ŵakati: “Kasi mwana uyu wazamuŵa wuli?” Pakuti woko la Yehova* likaŵa nayo nadi.67 Wiske Zekariya wakazuzgika na mzimu utuŵa, ndipo wakachima kuti:68 “Walumbike Yehova* Chiuta wa Israyeli,+ chifukwa wazgokera ku ŵanthu ŵake na kuŵawombora.+69 Watiwuskira sengwe* la chiponosko*+ mu nyumba ya Davide muteŵeti wake.+70 Vili nga umo wakayowoyera kwizira mu mulomo wa ntchimi zake zituŵa zakale.+71 Wakayowoya kuti watithaskenge ku ŵalwani ŵithu na ku woko la wose awo ŵakutitinkha.+72 Wazamufiska mazgu ghake agho wakayowoya ku ŵasekuru ŵithu na kuŵalongora lusungu. Wakumbukenge phangano lake lituŵa,+73 chilapo icho wakalapa kwa Abrahamu sekuru withu.+74 Para Chiuta watithaska ku ŵalwani ŵithu, timuteŵeterenge kwambura wofi,75 mwakugomezgeka kweniso mwaurunji pa maso pake mazuŵa ghithu ghose.76 Kweni iwe wamwana, uchemekenge ntchimi ya Wapachanya Nkhanira, pakuti uzamudangira panthazi pa Yehova* kunozga nthowa zake.+77 Kumanyiska ŵanthu kuti Chiuta waŵagowokerenge zakwananga zawo+ na kuŵaponoska,78 pakuti ngwalusungu. Chifukwa cha lusungu ulu, tizamuwona ungweru kufuma kuchanya, uwo ukuŵala para kwacha.79 Uzamuŵalira awo ŵali mu chisi na mu mfwiri wa nyifwa,+ na kulongozga malundi ghithu mu nthowa ya mtende.”80 Mwana Yohane wakakura na kuŵa wankhongono mu mzimu. Wakakhalanga mu mapopa m’paka pa zuŵa ilo wakajilongora pakweru kwa Israyeli.


text:
9 Nyengo yikati yajumphapo, Abimeleki+ mwana wa Yerubibaala wakaluta ku ŵasibweni ŵake mu Shekemu. Wakati kwa iwo na ku mbumba yose ya sekuru wake:*2 “Fumbani ŵalongozgi* wose ŵa Shekemu kuti: ‘Kasi chiwemi ni ntchi kwa imwe, kuti ŵana wose 70 ŵa Yerubibaala+ ŵamuwusaninge, panji kuti munthu yumoza ndiyo wamuwusaninge? Kumbukani kuti ine ndine chiwangwa na nyama yinu.’”*3 Ntheura ŵasibweni ŵake ŵakaphalira ŵalongozgi wose ŵa Shekemu, ndipo mitima yawo yikanweka kulondezga Abimeleki, pakuti ŵakati: “Ni mubali withu.”4 Ŵakamupa masiliva 70 kufuma mu nyumba* ya Baala-beriti,+ ndipo Abimeleki wakalemba ŵanthu ŵakata na ŵamsinjiro kuti ŵendenge nayo.5 Kufuma apo, wakaluta ku nyumba ya wiske ku Ofura,+ wakakoma ŵabali ŵake,+ ŵana ŵa Yerubibaala, ŵanalume 70 pa libwe limoza. Yotamu, mwana muchoko chomene wa Yerubibaala ndiyo yekha wakaponapo, chifukwa wakabisama.6 Ŵalongozgi wose ŵa Shekemu na wose ŵa ku Beti-milo ŵakawungana pamoza, ŵakamwimika Abimeleki kuŵa themba+ pafupi na khuni likuru, mumphepete mwa mzati uwo ukaŵa mu Shekemu.7 Yotamu wakati waphalirika nkhani iyi, nyengo yeneyiyo wakaluta na kwimilira pachanya pa Phiri la Gerizimu.+ Wakachemerezga kwa iwo na lizgu likuru, wakati: “Pulikani kwa ine, imwe ŵalongozgi ŵa Shekemu, ndipo Chiuta wamupulikaninge.8 “Kukaŵa makuni agho ghakaluta kuti ghakaphakazge themba kuti liŵawusenge. Ntheura ghakati ku khuni la maolive: ‘Utiwuse.’+9 Kweni khuni la maolive likati: ‘Kasi nileke mafuta ghane,* agho ŵakuchindikira Chiuta na ŵanthu, na kuluta kukawusa makuni ghanyane?’10 Penepapo makuni ghara ghakati ku khuni la mkuyu: ‘Zanga utiwuse.’11 Kweni khuni la mkuyu likati: ‘Kasi nileke kunong’omera kwane na chipambi chane chiwemi na kuluta kukawusa makuni ghanyane?’12 Kufuma apo, makuni ghara ghakati ku mpheska: ‘Zanga utiwuse.’13 Mpheska yikati: ‘Kasi nileke vinyo lane liphya ilo likukondweska Chiuta na ŵanthu na kuluta kukawusa makuni ghanyane?’14 Paumaliro makuni ghanyake ghara ghakati ku kankhande: ‘Zanga utiwuse.’+15 Khuni la kankhande likati ku makuni ghara: ‘Usange mukuniphakazga nadi kuŵa themba pa imwe, zaninge mubisame mu mfwiri wane. Kweni usange yayi, moto ufume mu kankhande na kumyangura makuni gha sidara gha ku Lebanoni.’16 “Sono kasi ivyo mwachita ni vyaunenesko na vyantchindi apo mwimika Abimeleki kuŵa themba,+ kasi mwamuchitira uwemi Yerubibaala na ŵamunyumba yake, ndipo kasi mwamuchitira ivyo vikumwenelera?17 Apo adada ŵakamulweraninge,+ ŵakaŵika umoyo wawo pangozi kuti ŵamuponoskani mu woko la Midiyani.+18 Kweni muhanya uno imwe mwawukira nyumba ya adada, mwakoma ŵana ŵawo, ŵanalume 70, pa libwe limoza.+ Kufuma apo mwimika Abimeleki, mwana wa muzgakazi wawo,+ kuŵa themba pa ŵalongozgi ŵa Shekemu chifukwa chakuti ni mubali winu.19 Nadi, usange ivyo mwachita muhanya uno ni vyaunenesko na vyantchindi kwa Yerubibaala na ŵamunyumba yake, ipo sekelerani na Abimeleki ndipo nayo wasekelere na imwe.20 Kweni usange yayi, moto ufume mwa Abimeleki na kumyangura ŵalongozgi ŵa Shekemu na Beti-milo.+ Ndipo moto ufume ku ŵalongozgi ŵa Shekemu na Beti-milo umyangure Abimeleki.”+21 Penepapo Yotamu+ wakachimbira, wakaluta ku Beyere, ndipo wakakhala kwenekura chifukwa cha kopa mubali wake Abimeleki.22 Abimeleki wakawusa* Israyeli vyaka vitatu.23 Chiuta wakachitiska kuti paŵe ulwani* pakati pa Abimeleki na ŵalongozgi ŵa Shekemu, ndipo ŵakamuchitira uryarya Abimeleki.24 Vikaŵa ntheura kuti nkhaza izo iyo wakachitira ŵana 70 ŵa Yerubibaala zimuwelere, kuti mulandu wa ndopa zawo uŵe pa mubali wawo Abimeleki chifukwa cha kuŵakoma,+ kweniso pa ŵalongozgi ŵa Shekemu chifukwa cha kumovwira kuti wakome ŵabali ŵake.25 Ntheura ŵalongozgi ŵa Shekemu ŵakatuma ŵanthu kuti ŵamujoŵelere pachanya pa mapiri, ndipo munthu yose uyo wakajumphanga pafupi nawo mu nthowa ŵakamupokanga vinthu vyake. Nyengo yikati yajumphapo, nkhani iyi yikafika kwa Abimeleki.26 Penepapo Gali mwana wa Ebedi na ŵabali ŵake ŵakambukira ku Shekemu,+ ndipo ŵalongozgi ŵa Shekemu ŵakamugomezga.27 Ŵakaluta ku minda, ŵakatondora mpheska na kuzidyaka, ndipo ŵakachita chiphikiro. Pamanyuma ŵakanjira mu nyumba ya chiuta wawo,+ ŵakarya na kumwa na kutemba Abimeleki.28 Gali mwana wa Ebedi wakati: “Kasi Abimeleki ni njani, ndipo Zebuli mwimiliri wake mu Shekemu ni njani kuti ise timuteŵetere? Asi ni mwana wa Yerubibaala?+ Teŵeterani ŵanthu ŵa Hamori, wiske wa Shekemu! Kweni kasi tijisuzgirechi kuteŵetera Abimeleki?29 Viŵenge kuti ŵanthu aŵa ŵali pasi pane, mphanyi namugodobora Abimeleki.” Ndipo wakati kwa Abimeleki: “Sazgirapo ŵankhondo ŵako wize.”30 Zebuli karonga wa msumba wakati wapulika mazgu gha Gali mwana wa Ebedi, ukali wake ukagolera.31 Ntheura wakatuma mathenga mwachibisibisi* kwa Abimeleki, wakati: “Wona, Gali mwana wa Ebedi na ŵabali ŵake sono ŵali mu Shekemu, ndipo kuno ŵakuvundura msumba kuti wimikane nawe.32 Sono iwe wize usiku, iwe na ŵanthu awo uli nawo, mujoŵelere mu minda.33 Mulenji, para dazi likufuma, uwuke luŵiro na kuwukira msumba. Para iyo na ŵanthu awo ŵali nayo ŵiza kuti ŵalimbane nawe, uchite chilichose icho ungachita kuti umuthereske.”*34 Ntheura Abimeleki na ŵanthu wose awo ŵakaŵa nayo ŵakawuka usiku, ŵakajoŵelera Shekemu mu magulu ghanayi.35 Gali mwana wa Ebedi wakati wafuma na kwimilira pa chipata cha msumba, Abimeleki na ŵanthu awo ŵakaŵa nayo ŵakavundumuka apo ŵakabisama.36 Gali wakati wawona ŵanthu aŵa, wakati kwa Zebuli: “Wona, ŵanthu ŵara ŵakukhira kufuma pachanya pa mapiri.” Kweni Zebuli wakati kwa iyo: “Ukuwona mizgezge ya mapiri, mbwenu ukuti mbanthu.”37 Gali wakatiso: “Wona, ŵanthu ŵakukhira kufuma pakati pa charu, ndipo gulu limoza likwizira ku nthowa ya khuni likuru la Mewonenimu.”38 Penepapo Zebuli wakati: “Kasi sono kujithumbwa kwako kuli nkhu, apo ukatenge: ‘Kasi Abimeleki ni njani kuti timuteŵetere?’+ Asi aŵa mbanthu awo ukaŵakana? Luta ukarwe nawo pera.”39 Ntheura Gali wakadangira panthazi pa ŵalongozgi ŵa Shekemu na kurwa na Abimeleki.40 Abimeleki wakamulondezga, kweni iyo wakachimbira. Ŵanthu ŵanandi ŵakakomeka m’paka pa mulyango wa chipata cha msumba.41 Abimeleki wakalutilira kukhala mu Aruma, kweni Zebuli+ wakachimbizga Gali na ŵabali ŵake mu Shekemu.42 Zuŵa lakulondezgapo, ŵanthu ŵakaluta ku minda, ndipo Abimeleki wakaphalirika nkhani iyi.43 Ntheura wakatora ŵanthu na kuŵagaŵa mu magulu ghatatu, ŵakajoŵelera mu minda. Wakati wawona ŵanthu ŵakufuma mu msumba, wakaŵawukira na kuŵakoma.44 Abimeleki wakalotoka na magulu agho wakaŵa nagho na kwimilira pa mulyango wa chipata cha msumba. Pa nyengo iyi, magulu ghanyake ghaŵiri ghakawukira wose awo ŵakaŵa mu minda na kuŵakoma.45 Abimeleki wakarwa na msumba zuŵa lose lira na kuwupoka. Wakakoma ŵanthu awo ŵakaŵamo. Wakawudilimulira pasi msumba+ na kuseŵapo mchere.46 Ŵalongozgi wose ŵa chigongwe cha Shekemu ŵakati ŵapulika, nyengo yeneyiyo ŵakanjira mu chizongwe* cha nyumba* ya Eli-beriti.+47 Abimeleki wakati waphalirika kuti ŵalongozgi wose ŵa chigongwe cha Shekemu ŵawungana pamoza,48 Abimeleki na ŵanalume wose awo ŵakaŵa nayo ŵakakwera mu Phiri la Zalimoni. Abimeleki wakatora mbavi mu woko lake, wakadumura munthavi wa khuni na kuwunyamura pa chiŵegha chake. Wakati ku ŵanthu awo ŵakaŵa nayo: “Icho mwawona ine nkhuchita, namwe chitani chenechicho luŵiro.”49 Ntheura munthu waliyose wakadumura munthavi na kulondezga Abimeleki. Ŵakaŵika minthavi yira pa chizongwe na kubuskapo moto. Ndipo wose awo ŵakaŵa mu chigongwe cha Shekemu ŵakafwa, ŵanthu pafupifupi 1,000, ŵanalume na ŵanakazi.50 Kufuma apo, Abimeleki wakaluta ku Tebezi. Wakazenga msasa kwimikana na Tebezi ndipo wakawupoka.51 Pakatikati pa msumba wura pakaŵa chigongwe chakukhora, ndipo ŵanalume wose na ŵanakazi na ŵalongozgi wose ŵa msumba ŵakachimbilira kwenekura. Ŵakajijalira na kukwera pa mtenje wa chigongwe.52 Abimeleki wakafika ku chigongwe chira na kulimbana nacho. Wakafika pa mulyango wa chigongwe kuti wachibuske na moto.53 Penepapo mwanakazi yumoza wakawiskira libwe lakusilira* pa mutu wa Abimeleki, wakaswa bwaza lake.+54 Ntheura mwaluŵiro wakachema muteŵeti wake wakunyamura vilwero, wakati: “Tora lupanga lwako unikome kuti ŵanthu ŵaleke kuyowoya kuti: ‘Mwanakazi ndiyo wakamukoma.’” Muteŵeti wakamugwaza, ndipo wakafwira penepapo.55 Ŵanthu ŵa Israyeli ŵakati ŵawona kuti Abimeleki wafwa, wose ŵakawelera ku nyumba zawo.56 Ndimo Chiuta wakawezgera nduzga Abimeleki pa uheni uwo wakachitira awiske pakukoma ŵabali ŵake 70.+57 Chiuta wakaŵawezgera ŵanthu ŵa ku Shekemu uheni wose pa mitu yawo. Ntheura nthembo ya Yotamu+ mwana wa Yerubibaala+ yikiza pa iwo.
Mazgu Ghamusi
^ Mazgu gheneko, “mbumba ya nyumba ya wiske wa anyina.”


text:
VYAKUSAZGIRAPO
Kasi Yesu Wakababika mu Disembala?
BAIBOLO likutiphalira yayi zuŵa ilo Yesu wakababikira. Kweni ivyo likuyowoya, vikutovwira kumanya kuti Yesu wakababika mu Disembala yayi.
Tiyeni tiwone umo mwezi wa Disembala ukaŵiranga ku Betelehemu, uko Yesu wakababikira. Mu mwezi Wachiyuda wa Kisilevi, uwo (ukuyana na mwezi wa Novembala panji Disembala) kukazizimanga chomene ndipo kukawanga vula. Mwezi wakulondezgapo ukaŵa wa Tebeti (Disembala panji Janyuwale). Mu myezi iyi nayo kukazizimanga chomene, ndipo mu malo ghakukwera mukaŵanga chiwuvi chakukhoma. Tiyeni tiwone ivyo Baibolo likuyowoya pa nkhani ya umo ku chigaŵa ichi kukaŵiranga nyengo iyi.
Ivyo Ezira, wakalemba mu Baibolo, vikulongora kuti mu mwezi wa Kisilevi, kukazizimanga ndipo kukawanga vula. Ezira wakati wamara kulongosora kuti ŵanthu ŵanandi ŵakawungana ku Yerusalemu mu “mwezi wa 9 [Kisilevi], pa zuŵa la 20 la mwezi” uwu, wakalembaso kuti, ŵanthu “ŵakambwambwanthanga . . . chifukwa cha chivula chikuru.” Pakuyowoya za umo vinthu vikaŵiranga mu mwezi uwu, ŵanthu awo ŵakawungana ŵakayowoya kuti: “Nyengo . . . njavula, ntheura tingimilira chara pawaro.” (Ezira 10:9, 13; Yeremiya 36:22) Ndicho chifukwa mu mwezi wa Disembala ŵaliska ŵa ku chigaŵa cha Betelehemu ŵakaliskanga nausiku yayi viŵeto.
Kweni Baibolo likuti pa usiku uwo Yesu wakababikira, ŵaliska ŵakaŵa ku thengere kuliska viŵeto vyawo. Luka, uyo wakalembako Baibolo wakati, pa nyengo iyo, ŵaliska “ŵakakhalanga kuwaro usiku na kulinda miskambo yawo” kufupi na Betelehemu. (Luka 2:8-12) Wonani kuti ŵaliska ŵakhalanga kuwaro, kuti ŵakayinganga waka namuhanya yayi. Ŵakaŵanga na viŵeto vyawo ku thengere panji kuti ku thondo nausiku. Kasi mu Disembala ŵaliska ŵaketenge ŵakhalenge kuwaro nyengo yakuzizima kweniso ya vula yikuru? Yayi. Ntheura, umo vinthu vikaŵira pa nyengo iyo Yesu wakababikanga, vikulongora kuti wakababika mu Disembala yayi. *
Baibolo likutiphalira waka zuŵa ilo Yesu wakafwira, kweni likuyowoya fundo zichoko waka pa nkhani ya nyengo iyo Yesu wakababikira. Fundo iyi yikutikumbuska ivyo Fumu Solomoni yikayowoya. Yikati: “Zina liwemi likuluska mafuta ghawemi, ndipo zuŵa lakufwira likuluska zuŵa lakubabikira.” (Mupharazgi 7:1) Lekani Baibolo likuyowoya fundo zinandi pa nkhani ya ivyo Yesu wakachita ndiposo nyifwa yake, kweni likuyowoya vichoko waka pa nkhani ya nyengo iyo wakababikira.
^ ndime 1 Kuti mumanye vinandi, wonani mu buku la Kukambitsirana za m’Malemba peji 239-242, lakupharazgika na Ŵakaboni ŵa Yehova.
Manyani Vinandi
Chifukwa Wuli Ŵakaboni ŵa Yehova Ŵakuchitako yayi Khisimasi?
Ŵanandi ŵakuchitako Khisimasi nangauli ŵakumanya kuti yikamba na visopa vyautesi. Chifukwa wuli Ŵakaboni ŵa Yehova ŵakuchitako yayi?


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Argentina
Asociación de los Testigos de Jehová
Casilla 83 (Suc 27B)
1427WAB CDAD. AUT. DE BUENOS AIRES
ARGENTINA
+54 11-3220-5900
Nyengo ya Ntchito
Mande m’paka Chinkhondi
8:00 a.m. m’paka 12:00 p.m. na 1:00 p.m. m’paka 5:00 p.m.


text: 16 Ndipo nkhapulika mazgu ghakuru kufuma ku malo ghakupatulika,+ ghakayowoya na ŵangelo 7 kuti: “Lutani ndipo mukapungulire ŵabakule 7 ŵa ukali wa Chiuta mu charu chapasi.”+2 Mungelo wakwamba wakaluta na kupungulira bakule wake mu charu chapasi.+ Ndipo vilonda vyakuŵinya na vyakunyeka+ vikakora ŵanthu awo ŵakaŵa na chimanyikwiro cha chikoko+ na awo ŵakasopanga chikozgo chake.+3 Mungelo wachiŵiri wakapungulira bakule wake mu nyanja.+ Ntheura nyanja yikazgoka ndopa+ nga za munthu wakufwa, ndipo chamoyo chilichose cha mu nyanja chikafwa.+4 Mungelo wachitatu wakapungulira bakule wake mu milonga na visimi vya maji.+ Ndipo maji ghakazgoka ndopa.+5 Nkhapulika mungelo uyo wali na mazaza pa maji wakuti: “Imwe muliko ndipo mukaŵako,+ muli ŵakugomezgeka,+ kweniso muli ŵarunji, chifukwa mwapeleka vyeruzgo ivi.+6 Pakuti ŵakathiska ndopa za ŵatuŵa ndiposo za ntchimi,+ ndipo mwaŵapa ndopa kuti ŵamwe.+ Ichi chikuŵenelera nadi.”+7 Nkhapulika jotchero likuti: “Enya, Yehova* Chiuta, Wankhongonozose,+ weruzgi winu ngwaunenesko na waurunji.”+8 Mungelo wachinayi wakapungulira bakule wake pa dazi.+ Ndipo dazi likapika mazaza kuŵawura ŵanthu na moto.9 Ndipo ŵanthu ŵakaŵawuka na chithukivu chikuru, kweni ŵakayuyura zina la Chiuta, uyo wali na mazaza pa masoka agha, ndipo ŵakang’anamuka mtima yayi kuti ŵamupe uchindami Chiuta.10 Mungelo wachinkhondi wakapungulira bakule wake pa chitengo cha* chikoko. Ufumu wake ukafipiskika,+ ndipo ŵanthu ŵakamba kuluma malulimi ghawo chifukwa cha vyakuŵinya.11 Kweni ŵakayuyura Chiuta wa kuchanya chifukwa cha vyakuŵinya vyawo na chifukwa cha vilonda vyawo, ndipo ŵakang’anamuka mtima yayi, ŵakalutilira kuchita milimo yawo.12 Mungelo wa 6 wakapungulira bakule wake pa mlonga ukuru wa Yufurate,+ ndipo maji ghake ghakakamuka,+ mwakuti nthowa yinozgekere mathemba+ ghakufumira ku mafumiro gha dazi.*13 Nkhawona mazgu ghaukazuzi ghatatu ghakuyowoyeka na mzimu* agho ghakawoneka nga mbachule ghakufuma mu mulomo wa chinjoka+ na mu mulomo wa chikoko ndiposo mu mulomo wa ntchimi yitesi.14 Nakuti igho ni mazgu gha viŵanda ndipo ghakuchita vimanyikwiro.+ Ghakuluta ku mathemba gha charu chose, kuŵawunganyira wose pamoza ku nkhondo+ ya zuŵa likuru la Chiuta Wankhongonozose.+15 “Wonani, nkhwiza nga ni munkhungu.+ Wakukondwa ni uyo wakuŵa maso+ na kusungilira malaya ghake ghakuwaro, mwakuti waleke kwenda nkhule ndipo ŵanthu ŵawone vyasoni vyake.”+16 Ndipo ghakaŵawunganyira wose pamoza ku malo agho mu Chihebere ghakuchemeka Aramagedoni.*+17 Mungelo wa 7 wakapungulira bakule wake mu mphepo. Ndipo mazgu ghakapulikikwa mu malo ghakupatulika+ kufuma ku chitengo,* ghakati: “Chafiskika!”18 Kukaŵa kumwetuka kwa ŵaleza, kweniso kukapulikikwa mazgu, na kududumira kwa ŵaleza. Kukachitika chindindindi chikuru icho chindachitikepo umo ŵanthu ŵali kuŵirako pa charu chapasi,+ chindindindi chankhongono chomene, chikuru nadi.19 Msumba ukuru+ ukagaŵikana patatu, ndipo misumba ya mitundu yikawa. Chiuta wakakumbuka Babuloni Mukuru+ kuti wamupe nkhombo ya vinyo la kutukutwa kwa ukali wake.+20 Kweniso chirwa chilichose chikachimbira, ndipo mapiri ghakasangika yayi.+21 Chivula chikuru chamalibwe chikawira pa ŵanthu kufuma kuchanya,+ ndipo libwe lililose uzito wake ukaŵa pafupifupi talente.* Kweni ŵanthu ŵakayuyura Chiuta chifukwa cha soka la vula yamalibwe+ pakuti soka ili likaŵa likuru chomene.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
14 Pokelerani munthu uyo ngwakulopwa mu chipulikano chake,+ kweni kweruzga yayi maghanoghano ghake.
2 Munthu munyake wali na chipulikano kurya chilichose, kweni munthu uyo wali na chipulikano chambura kukhora wakurya mphangwe pera.
3 Uyo wakurya waleke kuyuyura uyo wakuleka kurya, ndipo uyo wakuleka kurya waleke kweruzga uyo wakurya,+ chifukwa Chiuta wamupokelera.
4 Ndiwe njani kuti weruzgenge muteŵeti wamwene?+ Fumu yake ndiyo yamumweruzga kuti wananga panji wandanange.+ Pakuti Yehova wangamovwira kuti wachite makora.
5 Munthu munyake wakuwona zuŵa limoza kuti likuluska ghanyake,+ kweni munyake wakuwona zuŵa limoza nga ni mazuŵa ghanyake ghose.+ Munthu waliyose wakhorwe na maghanoghano ghake.
6 Uyo wakusunga zuŵa, wakusunga kuti wachindike Yehova. Kweniso uyo wakurya, wakurya kuti wachindike Yehova, pakuti wakuwonga Chiuta.+ Ndipo uyo wakuleka kurya, wakuleka kurya kuti wachindike Yehova, ndipo wakuwonga Chiuta.+
7 Palije yumoza wa ise uyo wakukhala wamoyo kuti wajichindike yekha,+ ndipo palije uyo wakufwa kuti wajichindike yekha.
8 Pakuti usange tili ŵamoyo, tili ŵamoyo kuti tichindike Yehova,+ ndipo usange tikufwa, tikufwira kuchindika Yehova. Ntheura usange tili ŵamoyo ndiposo usange tafwa, tili ŵa Yehova.+
9 Lekani Khristu wakafwa na kuŵaso wamoyo, mwakuti waŵe Fumu ya ŵakufwa na ŵamoyo.+
10 Kweni kasi ukweruzgirachi mubali wako?+ Panji chifukwa wuli ukuyuyuraso mubali wako? Pakuti tose tizamwimilira panthazi pa chitengo chakweruzgirapo cha Chiuta.+
11 Pakuti kuli kulembeka kuti: “Yehova wakuti: ‘Umo niliri wamoyo,+ khongono lililose lizamujikama kwa ine, ndipo lulimi lulilose luzamuzomera pakweru kuti ndine Chiuta.’”+
12 Ntheura Chiuta wazamweruzga waliyose wa ise kuyana na ntchito zake.+
13 Ipo tiyeni tileke kweruzgana,+ kweni mufwilirepo kuti muleke kuŵika chikhuŵazgo panji chakuwiska panthazi pa mubali.+
14 Nkhumanya ndipo nkhukhorwa mwa Fumu Yesu kuti palije kanthu ako nkhakufipirwa pa iko kekha.+ Kweni usange munthu wakuwona kuti chinthu chinyake ntchakufipirwa, kwa iyo ntchakufipirwa.
15 Pakuti usange mubali wako wakukhuŵara chifukwa cha chakurya, ipo ukwendaso mwakuyana na chitemwa chara.+ Uyo Khristu wakamufwira uleke kumuparanya na chakurya chako.+
16 Ntheura, mungazomerezganga chara kuti viwemi ivyo imwe mukuchita, ŵanthu ŵayowoye kuti ni viheni.
17 Chifukwa Ufumu wa Chiuta nkhurya na kumwa chara,+ kweni mburunji na mtende na chimwemwe pamoza na mzimu utuŵa.
18 Chifukwa waliyose uyo wakuteŵetera Khristu mu nthowa iyi, wakukondweska Chiuta ndipo ŵanthu ŵakumulumba.
19 Ipo tiyeni tilondezge vinthu vyakovwira kuti paŵe mtende+ na vinthu vyakuzenga kwa yumoza na munyake.+
20 Lekani kuwiskira pasi mulimo wa Chiuta chifukwa cha chakurya.+ Vinthu vyose ni vyakutowa, kweni ntchiheni para munthu wakurya na kukhuŵazga ŵanyake.+
21 Ntchiwemi kuleka kurya nyama panji kumwa vinyo panji kuchita chinthu chilichose icho mubali wako wakukhuŵara nacho.+
22 Chipulikano icho uli nacho, uŵe nacho wekha pamaso pa Chiuta. Wakukondwa ni munthu uyo wakuleka kujeruzga na ivyo wakuchita.
23 Kweni usange wakukayika, wasuskika kale usange wakurya, chifukwa wakurya na chipulikano yayi. Nadi, chilichose icho chikuchitika kwambura chipulikano, nkhwananga.
Tumizgani
Tumizgani
Ŵaroma 14
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=45&Chapter=14&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D45%26Chapter%3D14%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mafumbo Agho Baibolo Likuzgora
Kasi vinthu vizamuŵa wuli munthazi?
Vinthu vizamuŵa makora chomene chifukwa Chiuta wali kulayizga kuti watichitirenge viwemi munthazi. Sayansi yaluta panthazi. Ndipo ŵanthu ŵalutilirenge kupanga vinthu. Kweni kasi ŵangawovwira kuti ŵanthu ŵatemwanenge? Yayi. Mazuŵa ghano ŵanthu ŵakujighanaghanira ŵekha kweniso mbaryezi.—Ŵazgani 2 Petrosi 3:13.
Mazgu gha Chiuta ghakuti munthazi ŵanthu ŵazamutemwananga. Ndipo ŵazamukhala mwa bata na mtende.—Ŵazgani Mika 4:3, 4.
Kasi uryezi uzamumara wuli?
Uryezi uzamumara chifukwa Chiuta kwizira mwa Yesu wazamovwira ŵanthu kuti ŵaŵe ŵarunji. Chiuta wakalenga ŵanthu ŵaryezi yayi. Kweni chifukwa cha kuleka kupulikira, munthu wakwamba Adamu wakananga. Nase tili kutolerako kwananga, ndicho chifukwa tili ŵaryezi.—Ŵazgani Ŵaroma 7:21, 24, 25.
Mwakukolerana na khumbo la Chiuta, Yesu wakatifwira na kutiwombora kukwananga. (Ŵaroma 5:19) Yesu wazamutovwira kuti tizakaŵe ŵarunji.—Ŵazgani Masalmo 37:9-11.
Manyani Vinandi
Kasi Chiuta Wachitengechi na Charu Ichi?
Baibolo likuyowoya chifukwa icho Chiuta wakalengera charu, kweniso kuti masuzgo ghamalenge, charu chizamuŵa paradiso na ŵanthu awo ŵazamukhalamo.
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?


text:
IVYO VILI MUKATI
Cigaŵa 1 KUFUMA PA NYENGO YA KULENGA MUPAKA PA NYENGO YA CIGUMULA
- Ciuta Wakamba Kulenga Vinthu
- Munda Wakutowa
- Mwanalume na Mwanakazi Wakwamba
- Cifukwa Ico Ŵakatayira Cikaya Cawo
- Umoyo wa Masuzgo Ukamba
- Mwana Muwemi na Muheni
- Mwanalume Wacikanga
- Vinkhara pa Caru
- Nowa Wakazenga Cingalaŵa
- Cigumula Cikuru
Cigaŵa 2 KUFUMA PA NYENGO YA CIGUMULA MUPAKA PA KUWOMBOKWA KU EGUPTO
- Ciŵingavura Cakwamba
- Ŵanthu Ŵakazenga Gongwe Likuru
- Abrahamu—Bwezi la Ciuta
- Ciuta Wakayezga Cigomezgo ca Abrahamu
- Muwoli wa Loti Wakalaŵiska Kumanyuma
- Yisake Wakatora Mwanakazi Muwemi
- Ŵana Ŵamuleza Awo Ŵakaŵa Ŵakupambana
- Yakobe Wakaluta ku Harani
- Yakobe Wakaŵa na Mbumba Yikuru
- Dina Wakanjira mu Suzgo
- Yosefe Wakatinkhika na Ŵakuru Ŵake
- Yosefe Wakaŵikika mu Jere
- Maloto gha Faro
- Yosefe Wakayezga Ŵabali Ŵake
- Mbumba Yikasamukira ku Egupto
- Yobu Wakaŵa Wakugomezgeka kwa Ciuta
- Fumu Yiheni Yikawusa Egupto
- Umo Mozesi Wakaponera Apo Wakaŵa Bonda
- Cifukwa Ico Mozesi Wakacimbilira
- Civwati Ico Cikagolera Moto
- Mozesi na Aroni Ŵakawonana na Faro
- Vilengo 10
- Kwambuka Nyanja Yiswesi
Cigaŵa 3 KUFUMA PA KUWOMBOKWA KU EGUPTO KUFIKA PA FUMU YAKWAMBA YA ISRAYELI
- Mtundu Wuphya wa Cakurya
- Yehova Wakapeleka Malango Ghake
- Tholi la Golide
- Cihema Cakusopelamo
- Mphaci 12
- Ndodo ya Aroni Yikazota Maluŵa
- Mozesi Wakatimba Jarawe
- Njoka ya Mkuŵa
- Mbunda Yikayowoya
- Yoswa Wakaŵikika Kuŵa Mulongozgi
- Rahabi Wakabisa Mphaci
- Kwambuka Mronga wa Yorodani
- Viliŵa vya Yeriko
- Munkhungu mu Israyeli
- Ŵagibiyoni Ŵavinjeru
- Dazi Likayimilira
- Ŵanakazi Ŵaŵiri Ŵacikanga
- Rute na Naomi
- Gidiyoni na Ŵanalume Ŵake 300
- Phangano la Yefita
- Mwanalume Wankhongono Comene
- Musepuka Mucoko Wakateŵeteranga Ciuta
Cigaŵa 4 FUMU YAKWAMBA YA ISRAYELI MUPAKA PA KUTOLEKERA KU WUZGA KU BABULONE
- Sauli—Fumu Yakwamba ya Israyeli
- Ciuta Wakasankha Davide
- Davide na Goliyati
- Cifukwa Ico Davide Wakenera Kucimbira
- Abigelu na Davide
- Davide Wakaŵikika Kuŵa Fumu
- Suzgo mu Nyumba ya Davide
- Solomoni Wakaŵa Fumu Yavinjeru
- Solomoni Wakazenga Tempele
- Ufumu Ukagaŵikana Pakati
- Yezebeli Yikaŵa Fumukazi Yiheni
- Yehoshafati Wakagomezga Yehova
- Ŵasepuka Ŵaŵiri Awo Ŵakaŵaso Ŵamoyo
- Kasungwana Kakawovwira Mwanalume Wankhongono
- Yona na Cisomba Cikuru
- Ciuta Wakalayizga Paradiso
- Ciuta Wakawovwira Fumu Hezekiya
- Fumu Yiwemi Yaumaliro ya Israyeli
- Mwanalume Wambura Wofi
- Ŵasepuka Ŵanayi Awo Ŵakaŵa mu Babulone
- Yerusalemu Wakabwangandulika
Cigaŵa 5 KUTOLEKERA KU WUZGA KU BABULONE MUPAKA PA KUZENGASO VILIŴA VYA YERUSALEMU
- Ŵakakana Kujikama
- Malemba pa Cimati
- Daniyele mu Cikhululu ca Nkharamu
- Ŵanthu ŵa Ciuta Ŵakawerako ku Babulone
- Kugomezga Wovwiri wa Ciuta
- Morodekayi na Esitere
- Viliŵa vya Yerusalemu
Cigaŵa 6 KUBABIKA KWA YESU MUPAKA PA NYIFWA YAKE
- Mungelo Wakiza kwa Mariya
- Yesu Wakababikira mu Ciŵaya
- Ŵanalume Awo Ŵakalongozgeka na Nyenyezi
- Yesu mu Tempele
- Yohane Wakabapatiza Yesu
- Yesu Wakatozga Tempele
- Na Mwanakazi pa Cisimi
- Yesu Wakasambizga pa Phiri
- Yesu Wakawuska Munthu Wakufwa
- Yesu Wakaryeska Ŵanthu Ŵanandi
- Wakutemwa Ŵana
- Umo Yesu Wakasambizgiranga
- Yesu Wakacizganga Ŵalwari
- Yesu Wakanjira Nga ni Fumu
- Pa Phiri la Olive
- Mu Cipinda ca Pacanya
- Yesu mu Munda
- Yesu Wakakomeka
Cigaŵa 7 KUFUMA PA CIWUKA CA YESU MUPAKA PA KUKAKIKA KWA PAULOSI
- Yesu Ngwamoyo
- Mu Cipinda Cakukiya
- Yesu Wakawelera Kucanya
- Kulindilira mu Yerusalemu
- Kufumiskika mu Jere
- Stefano Wakadinyika na Malibwe
- Pa Msewu Wakuya ku Damaseko
- Petrosi Wakacezgera Korneliyo
- Timote—Movwiri Muphya wa Paulosi
- Msepuka Uyo Wakasiwanga
- Ngaraŵa Yikasweka pa Cirwa
- Apo Paulosi Wakaŵa ku Roma


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
א [Aleph]
119 Mbakukondwa awo mbambura kafukwa mu mendero ghawo,
Awo ŵakwenda mu dango la Yehova.+
2 Mbakukondwa awo ŵakusunga vikumbusko vyake,+
Awo ŵakumupenja na mtima wawo wose.+
3 Ŵakuchita ubendezi chara,
Ŵakwenda mu nthowa zake.+
4 Imwe mwalangura
Kuti ŵasungilire mwakupwelelera malanguro ghinu.+
5 Mphanyi naŵa wakukhazikika+
Kuti nisungilire ulongozgi winu.
6 Penepapo nikhozgekenge soni chara,+
Para nkhughanaghanira malango ghinu ghose.
7 Nimulumbaninge na mtima wakunyoloka,
Para nasambira vyeruzgo vinu vyaurunji.
8 Nisungilirenge ulongozgi winu,
Munganisidirangathu yayi.
ב [Beth]
9 Kasi muwukirano wangatozga wuli mendero ghake?
Wajisungilire kuyana na mazgu ghinu.+
10 Nkhumupenjani na mtima wane wose.
Mungazomerezganga yayi kuti nipulukeko ku malango ghinu.+
11 Nkhusungilira ivyo mwayowoya mu mtima wane,+
Mwakuti nileke kumunangirani.+
12 Mwe Yehova, mulumbike.
Nisambizgani ulongozgi winu.
13 Nkhupharazga na milomo yane
Vyeruzgo vinu vyose ivyo mwayowoya.
14 Nkhusekelera na vikumbusko vinu+
Kuluska vinthu vinyake vyose vyakuzirwa.+
15 Nighanaghanirenge pa malanguro ghinu,+
Na kuŵika maso ghane pa nthowa zinu.+
16 Nkhukondwa na fundo zinu.
Niluwenge yayi mazgu ghinu.+
ג [Gimel]
17 Muchitirani makora muteŵeti winu,
Mwakuti niŵe wamoyo na kusungilira mazgu ghinu.+
18 Julani maso ghane kuti niwone makora
Vinthu vyakuzizwiska vya mu dango linu.
19 Ndine mulendo mu charu,+
Munganibisiranga chara malango ghinu.
20 Namalizgika chifukwa cha kunwekera
Vyeruzgo vinu nyengo zose.
21 Mukuchenya ŵanthu ŵakujiŵikamo,
Ŵakutembeka awo ŵakupulukako ku malango ghinu.+
22 Wuskaniko kwa ine msinjiro na muyuyuro,
Pakuti nkhusunga vikumbusko vinu.
23 Nanga ŵakaronga ŵakukhala pasi na kuninena,
Muteŵeti winu wakughanaghanira pa ulongozgi winu.
24 Nkhukondwa na vikumbusko vinu,+
Ndivyo vikunipa fundo.+
ד [Daleth]
25 Nagona mu fuvu thafya.+
Nisungilirani wamoyo kuyana na mazgu ghinu.+
26 Nkhamuphalirani mendero ghane, ndipo mukanizgora.
Nisambizgani ulongozgi winu.+
27 Novwirani kuti nipulikiske ng’anamuro la malanguro ghinu,
Mwakuti nighanaghanire pa milimo yinu yakuzizwiska.+
28 Natondeka kugona chifukwa cha chitima.
Nikhozgani kuyana na mazgu ghinu.
29 Wuskaniko nthowa ya upusikizgi kwa ine,+
Munichitire lusungu kuyana na dango linu.
30 Nasankha nthowa yakugomezgeka.+
Nkhumanya kuti vyeruzgo vinu ni vyakwenelera.
31 Nkhudemelera ku vikumbusko vinu.+
A Yehova, mungazomerezganga yayi kuti nikhuŵare.+
32 Nilondezgenge na mtima wose nthowa ya malango ghinu,
Chifukwa mwaghanozgera malo mu mtima wane.
ה [He]
33 Nisambizgani, A Yehova,+ nthowa ya ulongozgi winu,
Ndipo nendengemo m’paka kuumaliro.+
34 Novwirani kuti nipulikiske vinthu,
Mwakuti nisungilire dango linu
Na kulichita na mtima wane wose.
35 Nilongozgani mu nthowa ya malango ghinu,+
Pakuti nkhukondwa nayo.
36 Lazgiskani mtima wane ku vikumbusko vinu,
Ku vyandulo vyauryarya chara.+
37 Zgorani maso ghane kuti ghaleke kulaŵiska vyawaka.+
Nisungilirani wamoyo mu nthowa yinu.
38 Fiskani layizgo linu kwa muteŵeti winu,
Mwakuti muwopeke.
39 Wuskaniko soni izo nkhopa,
Pakuti vyeruzgo vinu ni viwemi.+
40 Wonani umo nkhunwekera malanguro ghinu.
Nisungilirani wamoyo mu urunji winu.
ו [Waw]
41 Mphanyi nawona chitemwa chinu, A Yehova,+
Chiponosko chinu kuyana na layizgo linu,+
42 Penepapo nimuzgorenge uyo wakuninena,
Pakuti nkhuthemba mazgu ghinu.
43 Lekani kuwuskiramothu mazgu ghinu gha unenesko mu mulomo wane,
Pakuti nkhugomezga cheruzgo chinu.
44 Nisungenge dango linu nyengo zose,
Muyirayira swii.+
45 Nendendekenge mu malo gha chivikiliro,+
Pakuti nkhupenja malanguro ghinu.
46 Niyowoyenge za vikumbusko vinu pamaso pa mathemba,
Ndipo nikhozgekenge soni chara.+
47 Nkhukondwa na malango ghinu,
Enya, nkhughatemwa.+
48 Nitumphuskirenge mawoko ghane ku malango ghinu, agho nkhughatemwa,+
Ndipo nighanaghanirenge pa ulongozgi winu.+
ז [Zayin]
49 Kumbukani mazgu ghinu kwa muteŵeti winu,
Agho mukunipiramo chigomezgo.
50 Ichi ntchisangulusko chane mu visuzgo vyane,+
Pakuti mazgu ghinu ghanisungilira wamoyo.
51 Ŵakujiŵikamo ŵakuninena uheni chomene,
Kweni nkhupatukako yayi ku dango linu.+
52 Nkhukumbuka vyeruzgo vinu vyakale,+ A Yehova,
Ndimo nkhusanga chisangulusko.+
53 Nagolera na ukali chifukwa cha ŵaheni,
Awo ŵakusida dango linu.+
54 Ulongozgi winu ni sumu kwa ine
Kulikose uko nkhukhala.
55 Usiku nkhukumbuka zina linu, A Yehova.+
Mwakuti nisunge dango linu.
56 Vinthu ivi ndivyo nkhuchita
Chifukwa nasungilira malanguro ghinu.
ח [Heth]
57 Yehova ntchigaŵa chane.+
Nalayizga kuti nisungenge mazgu ghinu.+
58 Nkhuŵeya kwa imwe na mtima wane wose,+
Nilongorani lusungu+ kuyana na layizgo linu.
59 Nasanda mendero ghane,
Mwakuti niwezgere malundi ghane ku vikumbusko vinu.+
60 Nkhuchita luŵiro, nkhuziwulika yayi
Kuti nisunge malango ghinu.+
61 Vingwe vya muheni vyanipombezga,
Kweni nkhuluwa yayi dango linu.+
62 Nkhuwuka usiku pakati kuti nimuwongani+
Chifukwa cha vyeruzgo vinu vyaurunji.
63 Nili mubwezi wa wose awo ŵakumopani,
Na awo ŵakusunga malanguro ghinu.+
64 Chitemwa chinu, A Yehova, chikuzura charu chapasi.+
Nisambizgani ulongozgi winu.
ט [Teth]
65 Mwamuchitira makora muteŵeti winu,
A Yehova, kuyana na mazgu ghinu.
66 Nisambizgani mahara na umanyi,+
Pakuti nkhuthemba malango ghinu.
67 Pambere nindasuzgike, nkhatemwanga kupuluka,
Kweni sono nkhusunga ivyo mwayowoya.+
68 Ndimwe muwemi,+ milimo yinu nayo njiwemi.
Nisambizgani ulongozgi winu.+
69 Ŵakujiŵikamo ŵakuniphaka mautesi,
Kweni ine nkhusungilira malanguro ghinu na mtima wane wose.
70 Mtima wawo ngwakukulungara,+
Kweni ine nkhukondwa na dango linu.+
71 Mbuwemi kuti nasuzgika,+
Mwakuti nisambire ulongozgi winu.
72 Dango ilo mwapharazga ndiwemi kwa ine,+
Ndiwemi chomene kuluska vikwi na vikwi vya golide na siliva.+
י [Yod]
73 Mawoko ghinu ndigho ghakanipanga na kuniwumba.
Novwirani kuti nipulikiske,
Mwakuti nisambire malango ghinu.+
74 Awo ŵakumopani ŵakuniwona na kusekelera,
Pakuti mazgu ghinu ntchigomezgo chane.+
75 Nkhumanya, A Yehova, kuti vyeruzgo vinu ni vyaurunji+
Kuti mwanisuzga mu kugomezgeka kwinu.+
76 Mphanyi chitemwa+ chinu chanisanguluska,
Kuyana na layizgo ilo mukapeleka kwa muteŵeti winu.
77 Nilongorani lusungu, mwakuti niŵe wamoyo,+
Pakuti nkhukondwa na dango linu.+
78 Ŵakujiŵikamo ŵakhozgeke soni,
Pakuti ŵakunibudira kwambura chifukwa.
Kweni ine nighanaghanirenge pa malanguro ghinu.+
79 Awo ŵakumopani ŵawelere kwa ine,
Awo ŵakumanya vikumbusko vinu.
80 Mtima wane uŵe wambura kafukwa pakulondezga ulongozgi winu,+
Mwakuti nileke kulengeskeka.+
כ [Kaph]
81 Nkhunwekera chiponosko chinu,+
Pakuti mazgu ghinu ntchigomezgo chane.
82 Maso ghane ghakunwekera mazgu ghinu+
Apo nkhuti: “Kasi munisanguluskenge pawuli?”+
83 Pakuti nili nga ni thumba lachikumba ilo labinkha na josi,
Kweni nkhuluwa yayi ulongozgi winu.+
84 Kasi muteŵeti winu walindilirenge mazuŵa ghalinga?
Kasi mweruzgenge pawuli awo ŵakunitambuzga?+
85 Ŵakujiŵikamo ŵakunijimira mbuna zinandi,
Awo ŵakuzerezga dango linu.
86 Malango ghinu ghose ngakugomezgeka.
Ŵanthu ŵakunitambuzga kwambura chifukwa, novwirani!+
87 Ŵakakhala pachoko kuti ŵaniphyerepo pa charu chapasi,
Kweni nkhasida chara malanguro ghinu.
88 Nisungilirani wamoyo chifukwa cha chitemwa chinu,
Mwakuti nisunge vikumbusko ivyo mwayowoya.
ל [Lamed]
89 Mazgu ghinu ghakhalilirenge kuchanya
M’paka muyirayira, A Yehova.+
90 Kugomezgeka kwinu kukufika ku miwiro yose.+
Mwakhozga chomene charu chapasi, mwakuti chichali kwimilira nganganga.+
91 Na vyeruzgo vinu, vichali m’paka muhanya uno,
Pakuti vyose mbateŵeti ŵinu.
92 Niŵenge kuti nkhukondwa yayi na dango linu,
Mphanyi nkhamalira mu suzgo yane.+
93 Niluwengepo yayi malanguro ghinu,
Chifukwa mwanisungilira wamoyo mwa igho.+
94 Nili winu, niponoskani,+
Chifukwa nkhupenja malanguro ghinu.+
95 Ŵaheni ŵakukhazga kuti ŵaniparanye,
Kweni nkhuŵika chomene mahara ku vikumbusko vinu.
96 Nawona kuti chose icho ntchakufikapo chili na chigoti,
Kweni dango linu lilije chigoti.
מ [Mem]
97 Dango linu nkhulitemwa nadi.+
Ndilo nkhughanaghanirapo zuŵa lose.+
98 Dango linu likunizgora wavinjeru kuluska ŵalwani ŵane,+
Chifukwa lili nane muyirayira.
99 Nili na mahara chomene kuluska ŵasambizgi ŵane wose,+
Pakuti nkhughanaghanira vikumbusko vinu.
100 Nkhupulikiska makora vinthu kuluska ŵanalume ŵalara,
Chifukwa chakuti nkhusungilira malanguro ghinu.
101 Nkhukana kwenda mu nthowa yiliyose yiheni,+
Mwakuti nisunge mazgu ghinu.
102 Nkhuzgokako yayi ku vyeruzgo vinu,
Pakuti mwanisambizga.
103 Ivyo mukuyowoya vikunong’omera para nkhuvicheta,
Vikuluska uchi mu mulomo wane.+
104 Nkhupulikiska vinthu chifukwa cha malanguro ghinu.+
Lekani nkhutinkha nthowa yiliyose yautesi.+
נ [Nun]
105 Mazgu ghinu ni nyali ku malundi ghane,
Na ungweru mu nthowa yane.+
106 Nalapa chilapo, ndipo nichifiskenge,
Kuti nisungilirenge vyeruzgo vinu vyaurunji.
107 Nasuzgika chomene.+
A Yehova, nisungilirani wamoyo kuyana na mazgu ghinu.+
108 A Yehova naŵeya, kondwani na sembe zane zawanangwa za malumbo,+
Ndipo nisambizgani vyeruzgo vinu.+
109 Umoyo wane uli pangozi nyengo zose,
Kweni ine nindaluwe dango linu.+
110 Ŵaheni ŵakunithya chipingo,
Kweni ine nindapulukeko ku malanguro ghinu.+
111 Vikumbusko vinu nkhuvitora nga ni katundu wane wamuyirayira,
Pakuti ndivyo chimwemwe cha mtima wane.+
112 Nadumura kuti nipulikirenge ulongozgi winu
Nyengo zose, m’paka umaliro.
ס [Samekh]
113 Nkhutinkha awo ŵali na mtima wapaŵiri,+
Kweni nkhutemwa dango linu.+
114 Ndimwe chigongwe chane na chiskango chane.+
Pakuti mazgu ghinu ntchigomezgo chane.+
115 Khalani kutali na ine, imwe ŵanthu ŵaheni,+
Mwakuti nisungilire malango gha Chiuta wane.
116 Nifighilirani nga umo mwalayizgira,+
Mwakuti nilutilire kuŵa wamoyo,
Mungazomerezganga chara kuti chigomezgo chane chizgoke chikhuŵazgo.+
117 Nifighilirani kuti niponoskeke,+
Apo ndipo niŵikenge mahara ku ulongozgi winu nyengo zose.+
118 Mukukana wose awo ŵakupatuka ku ulongozgi winu,+
Pakuti mbatesi na ŵapusikizgi.
119 Ŵaheni wose pa charu chapasi mukuŵataya nga ni makhalang’anjo.+
Lekani ine nkhutemwa vikumbusko vinu.
120 Thupi lane likumbwambwantha chifukwa cha kutenthema na imwe.
Nkhopa vyeruzgo vinu.
ע [Ayin]
121 Nachita icho ntchakwenelera na chaurunji.
Munganipelekanga yayi ku awo ŵakuniyuzga.
122 Simikizgirani muteŵeti winu kuti vimwenderenge makora.
Ŵakujiŵikamo ŵaleke kuniyuzga.
123 Maso ghane ghafuŵilira chifukwa cha kulindilira chiponosko chinu+
Na layizgo linu laurunji.+
124 Longorani chitemwa chinu kwa muteŵeti winu,+
Ndipo nisambizgani ulongozgi winu.+
125 Ndine muteŵeti winu. Novwirani kuti nipulikiske vinthu,+
Mwakuti nimanye vikumbusko vinu.
126 Nyengo yakwana kuti Yehova wachitepo kanthu,+
Pakuti ŵaswa dango linu.
127 Lekani nkhutemwa malango ghinu
Kuluska golide, enya, golide liwemi.+
128 Ntheura, nkhuwona chilichose icho mukunisambizga kuŵa chakwenelera.+
Nkhutinkha nthowa yiliyose yautesi.+
פ [Pe]
129 Vikumbusko vinu ni vyapachanya.
Lekani nkhuvisungilira.
130 Para mazgu ghinu ghajulika, ungweru ukuwoneka,+
Kovwira munthu wambura mahara kupulikiska vinthu.+
131 Nkhuyasamura mulomo wane na kuŵeŵefuka,
Chifukwa nkhunwekera malango ghinu.+
132 Zgokerani kwa ine na kunilongora lusungu,+
Kuyana na cheruzgo chinu ku awo ŵakutemwa zina linu.+
133 Longozgani makora mendero ghane kuyana na ivyo mwayowoya,
Chinthu chiheni chileke kuŵa na mazaza pa ine.+
134 Nithaskani ku ŵanthu ŵakuyuzga,
Ndipo nisungenge malanguro ghinu.
135 Ŵaliskani chisko chinu pa muteŵeti winu,+
Ndipo nisambizgani ulongozgi winu.
136 Masozi ghakukhira geregere mu maso ghane
Chifukwa chakuti ŵanthu ŵakusunga yayi dango linu.+
צ [Tsade]
137 Ndimwe ŵarunji, A Yehova,+
Ndipo vyeruzgo vinu ni vyakunyoloka.+
138 Vikumbusko ivyo mukupeleka ni vyaurunji
Na vyakugomezgeka nkhanira.
139 Mwamphu wane wanirya,+
Chifukwa awo ŵakupindikana nane ŵaluwa mazgu ghinu.
140 Ivyo mukuyowoya ni vyakwengeka makora,+
Ndipo muteŵeti winu wakuvitemwa.+
141 Nili muchoko na wakupepulika.+
Kweni nindaluwe malanguro ghinu.
142 Urunji winu ni urunji wamuyirayira,+
Ndipo dango linu mbunenesko.+
143 Nangauli suzgo na unonono vyaniwira,
Kweni nkhulutilira kukondwa na malango ghinu.
144 Urunji wa vikumbusko vinu ngwamuyirayira.
Novwirani kuti niŵe wakupulikiska,+ mwakuti niŵe wamoyo.
ק [Qoph]
145 Nkhuchema na mtima wane wose. Nizgorani, A Yehova.
Nisungilirenge ulongozgi winu.
146 Nkhuchema imwe, niponoskani.
Nisungenge vikumbusko vinu.
147 Nawuka usikusiku kundache kuti nipemphe wovwiri,+
Pakuti mazgu ghinu ntchigomezgo chane.
148 Nkhuŵa maso pambere maulinda ghausiku ghandafike,
Mwakuti nighanaghanire pa ivyo mukuyowoya.+
149 Pulikani lizgu lane chifukwa cha lusungu lwinu.+
A Yehova, nisungilirani wamoyo kuyana na urunji winu.
150 Awo ŵali na nkharo yakulengeska ŵakwiza kufupi.
Ŵali kutali chomene na dango linu.
151 Imwe muli pafupi, A Yehova,+
Ndipo malango ghinu ghose mbunenesko.+
152 Nkhasambira nikale za vikumbusko vinu,
Kuti muli kuviŵika kuti viŵeko muyirayira.+
ר [Resh]
153 Laŵiskani pa suzgo yane, ndipo munithaske,+
Pakuti nindaluwe dango linu.
154 Nivikilirani na kunithaska.+
Nisungilirani wamoyo kuyana na layizgo linu.
155 Chiponosko chili kutali chomene na ŵaheni,
Pakuti ŵakupenja yayi ulongozgi winu.+
156 Lusungu lwinu ndukuru, A Yehova.+
Nisungilirani wamoyo kuyana na urunji winu.
157 Awo ŵakunitambuzga na kupindikana nane mbanandi,+
Kweni ine nindapatukeko ku vikumbusko vinu.
158 Nkhulaŵiska ŵaryarya na kuseluka,
Chifukwa ŵakusunga yayi ivyo mukuyowoya.+
159 Wonani umo nkhutemwera malanguro ghinu.
A Yehova, nisungilirani wamoyo chifukwa cha lusungu lwinu.+
160 Mazgu ghinu ghose mbunenesko,+
Ndipo vyeruzgo vinu vyose vikukhalilira muyirayira.
ש [Sin] panji [Shin]
161 Ŵakaronga ŵakunitambuzga+ kwambura chifukwa,
Kweni mtima wane ukopa mazgu ghinu.+
162 Nkhusekelera na ivyo mukuyowoya+
Nga ni munthu uyo wasanga vinthu vinandi.
163 Nkhutinkha utesi, nkhuseluka nawo,+
Nkhutemwa dango linu.+
164 Nkhumulumbani kankhondi na kaŵiri pa zuŵa
Chifukwa cha vyeruzgo vinu vyaurunji.
165 Awo ŵakutemwa dango linu ŵakuŵa na mtende ukuru,+
Palije icho chingaŵakhuŵazga.
166 Nkhugomezga chiponosko chinu, A Yehova,
Ndipo nkhusungilira malango ghinu.
167 Nkhusunga vikumbusko vinu,
Ndipo nkhuvitemwa chomene.+
168 Nkhusungilira malanguro ghinu na vikumbusko vinu,
Pakuti mukumanya vyose ivyo nkhuchita.+
ת [Taw]
169 Mphanyi kulira kwane kuti munovwire kwafika kwa imwe, A Yehova.+
Novwirani kuti nipulikiske kuyana na mazgu ghinu.+
170 Kuŵeya kwane kuti munichitire lusungu kwize pamaso pinu.
Niponoskani, nga umo mwalayizgira.
171 Milomo yane yizure na malumbo,+
Pakuti mukunisambizga ulongozgi winu.
172 Lulimi lwane luyimbe vya mazgu ghinu,+
Pakuti malango ghinu ghose ngaurunji.
173 Woko linu liŵe lakunozgeka kunovwira,+
Chifukwa nasankha kupulikira malanguro ghinu.+
174 Nkhunwekera chiponosko chinu, A Yehova,
Ndipo nkhukondwa na dango linu.+
175 Nizomerezgani kuŵa wamoyo kuti nimulumbani,+
Vyeruzgo vinu vinovwire.
176 Napuluka nga ni mberere yakuzgeŵa.+ Penjani muteŵeti winu,
Pakuti nindaluwe malango ghinu.+
Tumizgani
Tumizgani
Masalimo 119
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=119&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D119%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
FUMBO 6
Kasi Ningachita Wuli Kuti Nileke Kutolera Ŵanyane?
KASI IMWE MUNGACHITA WULI?
Wonani ivyo vyachitikira Brian: Munthumbo mwake mwasungunuka chifukwa ŵanyamata ŵanyake ŵaŵiri awo wakusambira nawo sukulu ŵakwiza kwa iyo. Ŵanyamata aŵa ŵamunyengelerapo kaŵiri mu sabata iyi kuti Brian wakhweŵe hona. Ulendo uwu uŵenge wachitatu kumunyengelera kuti wakhweŵe hona.
Munyamata wakwamba wakuti:
“Uliso wekha? Leka nikulongore uyo wangaŵa munyako.”
Munyamata uyu wakutora kanthu kanyake muthumba uku wakutinyira jiso, na kumupa Brian.
Brian wakuwona kuti munyake uyu wali na ndudu ya hona mu woko. Apa Brian munthumbo mwasungunukirathu.
Brian wakuti: “Phepa mwanangwa, nili kukuphalira kale kuti nkhukhweŵa yayi.”
Munyamata wachiŵiri wakuti: “Kopa yayi!”
Brian wakuzgora mwachikanga kuti: “Nkhopa yayi!”
Munyamata wachiŵiri wakupayika woko lake pa chiŵegha cha Brian. Wakumunyengelera kuti: “Khweŵapo waka mwanangwa.”
Munyamata wakwamba wakusendelera kwa Brian na ndudu ya hona ndipo wakumuphalira kuti: “Khweŵapo waka, tamuphalira waliyose yayi. Palije munyake uyo wamanyenge.”
Kasi imwe muŵenge Brian, mwate muchitenge wuli?
YIMANI NA KUGHANAGHANA!
Kasi ŵanyake ŵa Brian ŵakughanaghanirapo pa ivyo ŵakuchita? Kasi ivyo ŵakuchita ŵakasankha ŵekha? Yayi. Ŵakwenera kuti ŵakatolera waka kwa ŵanyawo. Ŵakakhumbanga kuti ŵakondweske ŵanyawo, ntheura nawo ŵakamba kulondezga vya ŵanyawo.
Kasi imwe mungachita wuli kuti muleke kutolera waka ivyo ŵanyinu ŵakuchita?
MUŴENGE ŴAKUNOZGEKA
Baibolo likuti: “Wakuchenjera wakuwona ulwani na kubisama, Kweni muzeleza wakujendera bweka ndipo wakupwetekeka.”—Zintharika 22:3.
Kanandi munthu wangaliwonerathu patali suzgo. Mwachiyelezgero, mungawona ŵanyinu awo ŵali patali ŵakukhweŵa hona. Para munganozgekerathu vyakukazgora, mungakathera yayi.
GHANAGHANIRANI
Baibolo likuti: “Lutilirani kuŵa na njuŵi yiwemi.”—1 Petrosi 3:16.
Jifumbani kuti, ‘Kasi nijipulikenge wuli para nayendera waka vya ŵanyane?’ Mbunenesko kuti ŵanyinu ŵakondwenge. Kweni kasi paumaliro mujipulikenge wuli? Kasi munangenge nkharo yinu yiwemi na chilato chakuti mukondweske waka ŵanyinu awo mukusambira nawo sukulu?—Ekisodo 23:2.
SANKHANI
Baibolo likuti: “Wavinjeru wakuchita vinthu mwamahara.”—Zintharika 14:16.
Tikwenera kumanya kuti tili na udindo wakusankha vyakuchita, ndipo para tasankha makora tikondwenge, kweni para tasankha uheni tizamulira. Baibolo likuyowoya za ŵanalume ŵanyake awo ŵakasankha makora nga ni Yosefe, Yobu, na Yesu. Ndipo likutiphaliraso za Kayini, Esau, na Yudasi awo ŵakasankha uheni. Kasi imwe muchitenge wuli?
Baibolo likuti mukwenera “kuchita mwakugomezgeka.” (Salimo 37:3) Para mukumanya uwemi na uheni wa ivyo mwasankha, mukanenge kutolera waka vya ŵanyinu, ndipo muzamukondwa chomene paumaliro.
Mukukhumbikwira kuyowoya vinandi yayi pakukana viheni ivyo ŵanyinu ŵakukhumba kuti muchite. Mungayowoya waka mwakusimikizga kuti, ine CHA! Panji kuti ŵapulikiske kuti mwakana nadi, mungayowoya kuti:
“Kunipenderako chara!”
“Ine ningachita ivyo yayi!”
“Namwe mukumanya kale!”
Chisisi chake nkhukana mwaluŵiro kweniso kuyowoya mwakusimikizga. Para mungachita nthena mbwenu ŵanyinu ŵalekenge kumuchichizgani kuti muchite vinthu vyambura kwenelera!
PARA ŴANYINU ŴAKUMUSEKANI
Kasi mungachita wuli para ŵanyinu ŵakumusekani? Wuli usange ŵakuti, “Ka ndikuti uli na wofi chomene?” Manyani kuti iyi nayo ni nthowa yinyake yakumunyengelerani kuti muchite vinthu viheni. Kasi imwe mungazgora wuli? Pali nthowa ziŵiri za umo mungazgolera.
Kuzomera waka kuti ndimwe wawofi. Mungayowoya kuti: “Mukuteta yayi, ndine wawofi nadi!” Pamasinda, yowoyani mwakudumura chifukwa icho mukopera kuchita ivyo ŵakukhumba.
Yowoyani mu nthowa yakuti ŵajinyumwe. Longosorani chifukwa icho imwe mukukanira, ndipo ŵalongorani kuti ŵakuchita vinthu vyambura mahara. Mungayowoya kuti: “Nkhamanyanga yayi kuti mukukhweŵa!”
Usange ŵakulutilira kumusekani, wukanipo waka! Manyani kuti para mwalutilira kukhala penepapo, vinthu vinganangika. Para mwawukapo pa malo ghanthena, mukulongora kuti mukukhumba yayi kuchita vinthu vyambura kwenelera ivyo ŵanyinu ŵakukhumba kuti muchite.
Manyani kuti vingachitika yayi kuti ŵanyinu ŵalekerethu kumunyengelerani kuti muchite vinthu vyambura kwenelera. Kweni muli na wanangwa wakusankha ivyo imwe mukukhumba kuchita, kuyowoya ivyo mukugomezga, na kuchitapo kanthu kuti ŵanyinu ŵaleke kumunyengelerani. Udindo wa ivyo musankhenge na kuchita uli mu mawoko ghinu.—Joshuwa 24:15.


text:
UTEŴETI NA UMOYO WACHIKHRISTU–KABUKU KA MAUNGANO APRIL 2016
Umo Mungapharazgira
Ivyo mungayowoya pakugaŵira Wukani! na Baibolo Likusambizgachi? Pakulemba sachizgo linu mungatolera masachizgo agha.
MAZGU GHA CHIUTA MBUSAMBAZI
Yowoyani Viwemi Kuti Mukhwimiske na Kukhozga Ŵanyinu
Yobu ŵabwezi ŵake ŵatatu ŵara ŵakamukhwimiska yayi kweni ŵakamuyowoyera waka viheni ndipo ivi vikapangiska kuti wasuzgike chomene. (Yobu 16-20)
UMOYO WACHIKHRISTU
Nkhani Iyo Yitovwirenge Kuyowoya na Ŵanthu
Yambani kupharazgira ŵanthu na nkhani ya yakuti “Kasi Baibolo Likuti Wuli?”
MAZGU GHA CHIUTA MBUSAMBAZI
Yobu Wakakana Maghanoghano Ghaheni
Mphambano iyo yilipo pakati pa mautesi gha Satana na umo Yehova wakutiwonera nadi. (Yobu 21-27)
MAZGU GHA CHIUTA MBUSAMBAZI
Yobu Wakaŵa Munthu Wakugomezgeka Uyo Tingasambirako
Yobu wakapulikiranga fundo za Yehova ndipo wakaŵa muwemi kweniso wakachitiranga ŵanyake uwemi na urunji nga umo Yehova wakuchitira. (Yobu 28-32)
MAZGU GHA CHIUTA MBUSAMBAZI
Mubwezi Wanadi Wakupeleka Ulongozgi Wakukhozga
Elihu wakayowoya nayo mwachitemwa Yobu, ndimo nase tichitirenge na ŵanyithu. (Yobu 33-37)
PHARAZGANI MWALUSO
Upharazgi Wapadera Wakuchemera Ŵanthu ku Ungano
Ivyo tikwenera kukumbuka para tikugaŵira tumapepara twakuchemera ŵanthu ku ungano. Yezgelerani umo mwamuchitira.
UMOYO WACHIKHRISTU
Ivyo Tikwenera Kukumbuka pa Ungano
Ghanaghanirani nthowa izo imwe mungalongolera kuti mukutemwa ŵanyinu pa ungano.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Monire (1, 2)
-
Kuchenjezga za ŵasambizgi ŵatesi (3-11)
-
Paulosi wakulongoreka lusungu lukuru (12-16)
-
Themba lamuyirayira (17)
-
“Kurwa nkhondo yiwemi” (18-20)
1 Ine Paulosi, mpositole wa Khristu Yesu, pasi pa dango la Chiuta Mponoski withu ndiposo la Khristu Yesu, uyo ntchigomezgo chithu,+
2 kwa Timote,+ mwana wane mwenecho+ mu chipulikano:
Mphanyi lusungu lukuru, lusungu na mtende vyakufuma kwa Chiuta, Adada na Khristu Yesu Fumu yithu, vyaŵa nawe.
3 Kuyana na umo nkhakuchiskira kuti ukhale mu Efeso apo nkhaŵa pafupi kuluta ku Makedoniya, sono nkhukuchiskaso, uŵakanizge ŵanyake kuti ŵaleke kusambizga chisambizgo chakupambana na chithu,
4 nesi kutegherezga nkhani zautesi+ na kujimana mikoka. Vinthu ivi vilije ntchito,+ kweni vikuwuska maghanoghano ghawaka m’malo mwa kusambizga vinthu vya Chiuta ivyo vikukhozga chipulikano.
5 Chilato cha ulongozgi uwu ntchakuti tiŵe na chitemwa+ chakufuma mu mtima wakutowa na njuŵi yiwemi kweniso mu chipulikano+ chambura upusikizgi.
6 Awo ŵakakana vinthu ivi, ŵazgokera ku nkhani zabweka.+
7 Ŵakukhumba kuŵa ŵasambizgi+ ŵa dango, kweni ŵakuvipulikiska yayi vinthu ivyo ŵakuyowoya panji vinthu ivyo ŵakukosera.
8 Sono tikumanya kuti Dango ndiwemi, chikuru munthu wakulilondezga mwakwenelera
9 pakumanya kuti dango likapangikira munthu murunji yayi, kweni awo mbambura kupulikira+ na ŵakugaluka, ŵambura kopa Chiuta na ŵakwananga, ŵambura kugomezgeka na ŵakuyuyura vinthu vyakupatulika, ŵakukoma awiskewo na ŵakukoma anyinawo, ŵakukoma ŵanthu,
10 ŵanthu ŵazaghali, ŵanalume awo ŵakugonana na ŵanalume ŵanyawo, ŵakwiba ŵanthu, ŵatesi, ŵakaboni ŵatesi, na chilichose icho chikususkana na chisambizgo chaunenesko+
11 cha makani ghawemi ghauchindami wa Chiuta wakukondwa, agho nkhapika.+
12 Nkhuwonga Fumu yithu Khristu Yesu, uyo wakanipa nkhongono chifukwa wakawona kuti ndine wakugomezgeka pakunipa uteŵeti,+
13 nangauli pakwamba nkhaŵa wakuyuyura Chiuta na wakutambuzga ŵanthu ŵake kweniso munthu wamsinjiro.+ Kweni wakanilongora lusungu chifukwa nkhachitanga kwambura kumanya kanthu ndipo nkhaŵavya chipulikano.
14 Fumu yithu yikanichitira lusungu lukuru chomene, ndipo nili na chipulikano na chitemwa chifukwa chakuŵa mulondezgi wa Khristu Yesu.
15 Mazgu ghakuti: Khristu Yesu wakiza mu charu kuzakaponoska ŵakwananga+ ngakugomezgeka na ghakwenelera kughapokelera. Ndipo wakwananga chomene ndine.+
16 Kweni nkhalongoreka lusungu mwakuti kwizira mwa ine wakwananga chomene, Khristu Yesu walongore kuzikira kwake, kuti ine niŵe chiyelezgero kwa awo ŵazamusanga umoyo wamuyirayira chifukwa cha kuŵika chipulikano chawo mwa iyo.+
17 Sono kwa Themba lamuyirayira,+ lambura kuvunda,+ lambura kuwoneka,+ Chiuta yekha na yekha,+ kuŵenge ntchindi na uchindami muyirayira swii. Ameni.
18 Ulongozgi uwu nkhupeleka kwa iwe, mwana wane Timote, mwakukolerana na uchimi uwo ukayowoya vya iwe, kuti na ivi ulutilire kurwa nkhondo yiwemi.+
19 Ukoleske chipulikano na njuŵi yiwemi,+ ivyo ŵanyake ŵavisezgera kumphepete ndipo chipulikano chawo chabwangasuka nga ni ngalaŵa.
20 Ŵamoza ŵawo ni Himenayo+ na Alekizanda, ndipo naŵapeleka kwa Satana+ kuti ŵalangike, mwakuti ŵasambire kuleka kuyuyura Chiuta.
Tumizgani
Tumizgani
1 Timote 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=54&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D54%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg